text:
DOMACASSÉ, DIREKTOR ARTÍSTIKO FESTIVAL DEL CARIBE: ” RETO GRANDI PA MONTA PRESENTASHON”
Domacassé, direktor artístiko Festival del Caribe: “RETO GRANDI PA MONTA PRESENTASHON”
KRALENDIJK — “E ta un reto grandi, pero nos ta bai p’e”. Esaki Angelo Domacassé a duna di konosé despues ku den luna di òktober último el a forma parti di un delegashon ofisial di Boneiru ku a bishitá Santiago, Cuba, den kuadro di e preparashonnan pa partisipashon di e isla aki otro aña na Festival del Caribe. E festival aki ta dediká na Boneiru otro aña i a skohe Domacassé komo direktor artístiko pa monta un presentashon kultural den otro.
Na apertura di e festival lo tin un anochi di gala durante kua Boneiru tin oportunidat pa etalá, pa medio di un show di 2 ora, su historia i kultura. Angelo Domacassé, kende ta e direktor artístiko na nòmber di Boneiru, ta enkargá ku e apertura, e anochi di gala di Boneiru. Tambe e tin na su enkargo aktividat i presentashonnan na entre otro “Casa de Bonaire”.
RETO
“Apesar ku mi tin mas ku bintisinku aña di eksperensha den organisashon di eventonan di magnitut grandi, e eksperensha na Santiago de Cuba tabata edukativo i diferente. E ta un reto tremendo. Santiago ta konosí pa su nivel haltu di presentashon i esaki ta nifiká ku Boneiru tambe tin ku prepará su artistanan debidamente”, Domacassé a bisa.
Mas aleu Angelo Domacassé a lamentá ku Boneiru aktualmente no tin su mes grupo nashonal di folklor. E ta di opinion ku awor ta e momentu oportuno pa lanta un grupo asina atrobe.
Pa e anochi di gala, ku lo tuma lugá dia 5 di yüli 2017, Angelo Domacassé lo monta un show artístiko kaminda e aspektonan kultural-históriko di Boneiru mester resaltá. Lo aserká diferente artista, personahe i agrupashonnan musikal pa nan kolaborashon den esaki.
SOSTEN
Angelo Domacassé: “Bòi Antoin lo duna sosten pa medio di informashon di e kultura i historia original di Boneiru, di manera ku e show por konta e storia di Boneiru di manera artístiko. Rudy Domacasse lo yuda ku e parti di skirbi e partitura pa e shou aki. E shou lo kontené presentashonnan di entre otro: maskarada, simadan, baile folklóriko, herensia afrikano i muchu mas. E tema prinsipal riba kua lo enfoká ta simadan, ku ta e selebrashon di kosecha na Boneiru.”
Dentro di poko lo kuminsá ku e ensayonan pa e evento i pa mart 2017 lo presentá esaki ofishalmente na pueblo di Boneiru kompletu.
Gruponan òf artistanan ku ta deseá di forma parti na e presentashon por tuma kontakto ku SKAL promé ku 15 di novèmber.


c: text/html

text:
ORANJESTAD – Durante 3 dia, varios profesional, cu ta traha den veld social y enseñansa, a atende e Seminario titula ‘Project Broken 2018’. E seminario aki tabatin como meta pa trece e oradornan internacional premia di prome categoria, como tambe otro orador di region. Di e forma aki nan ta comparti nan conocemento y contribui na e meta urgente, pa conecta esunnan cu ta tuma decision, y e actornan relevante pa adresa abuso y violencia contra nos muchanan den nos comunidad. Parlamentario Sue-Ann Ras (MEP) tabata invita y a presencia e evento importante aki recientemente.
VULNERABEL
Durante varios di e presentacionnan di e oradornan internacional, por conclui cu e mucha ta keda esun di mas vulnerabel y perhudica den cualkier tipo di abuso y violencia. “Nos cultura mes ta un reto cu e topico aki, mirando cu nos tin cu educa nos muchanan hopi mas dirigi y structura riba e forma- y ehempelnan kico ta abuso y con nan por sali for di e situacion fastioso ey, specialmente ora ta trata di un hende di su circulo di confiansa”, Ras a cuminsa na bisa. Segun e oradornan, hopi biaha un mucha no sa kico no ta bon of con pa expresa kico a pasa.
MARVAL
Ras ta splica cu sra. Lily Marval recientemente a publica un articulo tocante su investigacion cu el a haci, unda ta indica cu 1 di cada 3 hende muhe na Aruba a sufri di abuso emocional of psicologico. “E efecto cu esaki tin riba un persona ta hopi mas grandi cu nos ta imagina y ta keda un marca pa semper p’e ser femenino si e no haya ayudo y/of tratamento”, Ras a sigui bisa. Pero loke sigur ta haci e asunto di abuso y violencia domestico mas preocupante y alarmante, ta cu 1 di cada 4 hende muhe na Aruba a experiencia un of mas forma di violencia domestico. “E pregunta cardinal lo ta: Cuanto di e casonan aki tabata den presencia di mucha?”, Ras ta puntra.
RETO
Otro reto cu tambe nos tin segun Ras, ta raporta of no raporta, mirando cu tin hopi inseguridad y falta di conocemento tocante e asuntonan relaciona cu confidencialidad, kico por pasa despues, miedo, norma y balor cultural, sentimento di iritabilidad, reservacion pa comparti informacion.
‘SURVIVORS’
Interesante segun Ras, tabata e parti di investigacion, unda cu 1 di cada 3 mucha ta considera como ‘the survivors’. “Kiermen a pesar di a lanta den un ambito di abuso y violencia, toch nan a logra surpasa tur obstaculo y ta exitoso den nan bida”. E parlamentario ta mustra cu ta importante, pa enfatisa cu e factornan cu a hunga un rol cerca e muchanan aki tabata: un temperamento facil, habilidad di comunica y resolve problema, un imagen propio positivo y capaz di scoge of crea un ambiente adecuado. Ta increibel cu un mucha traumatisa, den varios ocasion nan mes ta logra sali for di e trauma. “Pero tin caso cu despues di tempo, e mucha cu a sali di su mes di e trauma, ta pasa den un experiencia di bida, cu ta bolbe lanta e emocionnan di trauma cerca dje”.
LUGAR PELIGROSO
“No ta pornada cu e cientifico Albert Einstein a bisa cu ‘Mundo ta un luga peligroso, no door di esunnan cu ta haci malo, sino door di esunnan cu ta wak y no ta haci nada’”, Ras a sigui bisa. “P’esey mes nos ta trahando incansabel riba diferente aspecto legal y con pa implementa e aspecto legal aki na e miho manera posibel, unda cu nos tur tin obligacion, pa protega nos muchanan di tur forma di violencia y abuso”. E parti moral segun Ras, ta hunga un rol enorme y ningun tipo di violencia contra mucha ta hustificabel y tur por ta preventivo. “Na momento cu un criatura su bida inicia, e funcion primordial di e mayornan ta pa protega, cria y educa su yiunan”, e parlamentario a finalisa bisando.

robotstxt: allowed

filter: keep


text:
Den januari 1453 compania a haya sostenfinanciero den forma di Subisidio di Salario
Un total di 18786 trahador a wordo yuda cu 25.6 miyon florin
ORANJESTAD - Pa comercio y trahadornan por surpasa e crisis economico cu COVID19 ta trece cune, Gobierno di Aruba a bin ta ofrece yudansa den forma di Subsidio di Salario. Desde mei2020 companianan cu ta bin na remarca pa e yudansa aki ta wordo notifica door di SVB y ta haya un plazo di tempo den cual mester aplica pa e yudansa aki pa asina por cubri un maximo di 60% di e salario di trahador. E meta di e yudansafinanciero aki ta pa durante e crisis di COVID19 por conservacupo di trabou na beneficio di Aruba su economia. Den luna di januari 2021, un total di 1453 compania a haya Subsidio di Salario pa por cumpli cu e salario di 18786 trahador. E sumaconcerni ta 25.6 miyon florin.
Den aña 2020 a brinda 271.7 miyon na yudansa den forma di Subsidio di Salario y pa aña 2021 ta reserva e suma di 280 miyon florin pa por sigui brinda e yudansa necesario aki pa surpasa e efectonan economico cu e pandemia di COVID19 ta trece cune. Comerciante cu tin pregunta riba Subsidio di Salariopor tuma contacto cu SVB via MiSVB na www.svbaruba.org .Den caso di obhecion por manda esaki via bezwaarloonsubsidie@svbaruba.org. Den caso cu un trahadorkier sa mas riba e yudansa aki, por aserca nan doño di trabou cu e peticion pa por mira e informacion di e subdidio cu ta toca e trahador. E ultimo aki ta un condicion pa otorgacion di Subsidiodi Salario stipula den articulo 6 inciso h den e DecretoMinisterial di Minister di Finansa, Asunto Economico y Culturadi 13 di mei 2020 cu number 681/20, cu ta contene e decision pa otorga sosten financiero den forma di Subsidio di Salario. Pa raporta cualkier abuso cu Subsidio di Salario por manda un mail na supervision@svbaruba.org.


text:
"Un fuente digital pa bendishoná nos rumannan i oyentenan, i pa yuda den formashon spiritual di esnan ku ta na un distansia leu ku no por asisti sirbishinan. Alabes e intenshon ta pa sostene e otro ministerionan di Grasia tantu na Hulanda Eropeo i Karibense komo un medio ku por hasi uso di dje."
Laga nos yama Dios danki pa su obra radial komo ku Dios mes ta E Fuente di Grasia. Ku bon Dios por laga pa medio di radio "Fuente di Grasia" su konosementu plama ront mundu...den nomber di Kristu Hesus....Amen.
2 Korintionan 2:14-15
14. Pero mester yama Dios danki! E ta hiba nos semper den su marcha di viktoria, pasobra nos ta uní ku Kristu. I pa medio di nos, Dios ta plama konosementu tokante djE mes tur kaminda manera un holó dushi. 15. Pasobra nos ta manera e holó dushi di sensia ku Kristu ta ofresé Dios i ku ta plama tantu meimei di esnan ku ta haña salbashon komo meimei di esnan ku ta bai pèrdí.
Romanonan 8: 28
28 Nos sa ku tur kos ta kontribuí na bienestar di esnan ku ta stima Dios, esta esnan ku El a yama di akuerdo ku su propósito.
Efesionan 3:20-21
20 Gloria na Dios, ku por hasi infinitamente mas di loke nos por pidi òf pensa, pa medio di su poder ku ta trahando den nos. 21 Ku pa semper E haña gloria den iglesia i den Kristu-Hesus, siglo tras di siglo. Amèn!


text:
Protocol di Deporte
Federacionnan di deporte a presenta nan protocol specifico na Comite Olimpico Arubano
Den e simannan tras di lomba varios di e federacionnan (y tambe algun club miembro) a traha nan protocol specifico pa nan deporte. Esaki tabata un recomendacion di COA y IBISA ya cu tur deporte ta ser practica diferente. Pa e deportenan practica pafor den aire liber(buitensporten) esakinan ya por a inicia, basta nan tene nan mes na e reglanan stipula pa DVG y Gobierno. Mester bisa cu te cu awor COA a ricibi protocol specifico pa varios federacion / club, esakinan ta ciclismo (BMX, road bike), sailing (WRCA, SYWA), weightlifting, tennis (lawn tennis y beach tennis), aquatics (general, artistic swimming, Giants, Turtles, Aqua Windies, Lion Fish), gimnasia, badminton, futbol y volleyball.
Ta bon pa menciona cu IBISA ya ta preparando un ekipo pa bishita e diferente entrenamentonan. Nan intencion ta djies pa pasa eynan, wak si nan tur federacion/club ta cumpli cu e exigencianan basico (habon, hand sanitizer, social distancing). Pa loke ta e protocolnan specifico, COA ta masha contento y impresiona cu e calidad di e protocolnan aki y ta expresa nan aprecio na tur esnan cu a yuda traha e documentonan aki. Tur protocol specifico lo wordo publica riba e plataformanan di social media di COA y tambe riba otro medianan social di deporte.
COA ta gradici tur federacion/club cu e tuma nan tempo pa traha un protocol specifico pa asina sigura e siguridad y salud di nan miembronan.
Link di Protocol di Federacionnan
Protocol Federacionnan di Volleyball
Link
Protocol Federacion di Gimnasia, FGA
Link
Protocol Aruba Aquatics Federation, Artistic Swimming
Link
Protocol Federacionnan di Tennis, Aruba Lawn Tennis Bond
Link
Protocol Federacionnan di Pesas, Aruba Weightlifting Association
Link
Protocol Federacionnan di Ciclismo, Aruba Wieler Bond
Link
Protocol Federacion di Sailing, SYWA
Link
Protocol Federacion di Sailing, WRCA
Link
Protocol Federacion di Badminton, ARUBA Badminton Bond
Link
Protocol Federacion di Aruba Aquatics Federation, Stingray Swimming Team, Aruba
Link
Protocol Federacion di Aruba Aquatics Federation, Giants Aquatics Aruba
Link
Protocol Federacion di Aruba Aquatics Federation, Landamento
Link
Protocol Federacionnan di ciclismo, Ruta
Link
Protocol Federacionnan di ciclismo, Mountain Bike
Link
Protocol Federacion di Bowling, ARBAS
Link


text:
HULANDA — Otro siman e selekshon nashonal di Kòrsou lo tin un kampamentu di entrenamentu na Kòrsou. Komo parti di e kampamentu aki e selekshon di Kòrsou lo hunga un partido di fogeo kontra El Salvador.
Tras di kortina trabounan ta sigui i segun informashonnan, direktor tékniko di e selekshon di Kòrsou Remko Bicentini ketu bai ta buskando refuerso pa e selekshon. Jürgen Locadia di PSV i Patrick van Aanholt di Crystal Palace ta entre e hungadónan ku ta riba radar di Bicentini.
Den un deklarashon na De Gelderlander, Bicentini a bisa ku ámbos hungadó por spera un invitashon di selekshon di Kòrsou den e dianan ku ta bini. Mas aleu Bicentini a bisa ku tambe e tin bista riba Guyon Fernandez i Gervane Kastanneer di ADO Den Haag.


text:
ISBN: 978-99904-2-097-1
Mosaiko 3 HAVO/VWO
$ 46,71 O.B Excl.
Fls 85.01
E buki ta konsistí di kuater kapítulo kada un ku un tema diferente. Na kuminsamentu di kada kapítulo por nota kiko lo skucha i wak, papia, lesa i skibi i siña relashoná ku tal tema. Tur kapítulo tin sinku parti. E di sinku parti ta trata di fikshon, esta tekstonan literario. E buki ta sera ku un lista di palabra temátiko i un lista alfabétiko. Pa stimulá un bon pronunsiashon a graba tur teksto den Mosaiko riba un cd. Tambe tin un dvd ku ta kontené imágennan ku ta pertenesé na ehersisionan pa skucha i wak.
In stock
Compare


text:
Noticia/Nieuws/News/Noticias
10 Juli 2017
Cu un parti di nos pueblo ta lubida lihe of tin un inmenso capacidad pa pordona, esey no por cambia...
10 Juli 2017
Desde 2014, partido ABO ta bogando pa transparencia den politica. Transparencia den tur sentido. Un...
6 Juli 2017
Parce cu ainda e politico tradicional ta kere cu tur hende na Aruba ta sufri di amnesia, ta ciego, p...
26 Juni 2017
Cada eleccion, pueblo ta scucha e mesun promesanan y cantaleta. Ta parce manera cierto partidonan no...
Add Date here
Tristo pa wordo confronta diariamente con abou e calidad di nos democracia ta y con e partidonan tra...
19 Juni 2017
Regular, partido ABO ta mustra con parlamento den su totalidad tambe ta culpabel pa e desastre finan...
15 Juni 2017
Parce cu e miyones cu ya ta wordo gasta na campaña y campañado pa molestia pueblo na nan cas tur ben...
12 Juni 2017
Mientras cu miyones ta wordo gasta na fiesta, show y cumpramento di voto, pa asina siga laga un part...
22 Mei 2017
Un otro weekend di fiesta, show y intimidacion politico a pasa. Y ainda falta! Den un pais normal y...
16 Mei 2017
Parce cu den gobernacion, tin algun hende cu no kier siña respeta pueblo su inteligencia y cu semper...
3 Mei 2017
A pesar cu tur hende sa cu pa hopi aña nos sistema democratico no ta funciona y cu e ta basa riba ke...
25 April 2017
Ultimo tempo varios pais grandi ta scoge pa un cambio politico radical. Un trend internacional unda...
12 April 2017
Actualmente, nos ta den siman santo. Un periodo hopi importante pa hende religioso y spiritual. Un p...
6 April 2017
Ta e grupito privilegia cu nan dealnan ‘Sneaky y Scondi’, nan proyectonan ‘Nos cu Nos’, ‘Friends and...
4 April 2017
Kisas ta imaginacion, pero parce cu hasta e famia real ta wordo uza pa trata di desvia e atencion fo...
30 Maart 2017
Ayera pueblo a cuminsa haya un poco speransa atrobe den Ministerio Publico y nos sistema hudicial. P...
28 Maart 2017
Actualmente na Brazil, Rumania, Belarusa, Corea Sur y Rusia, tin un desaroyo positivo ta tumando lug...
23 Maart 2017
Atrobe Aruba (pueblo) a wordo sacudi cu un otro scandal di malversacion di placa. Den e caso aki ta...
20 Maart 2017
Mientras cu gobierno tabata ofreciendo pueblo atrobe tur sorto show di 18 Maart, pa asina sigui tapa...
13 Maart 2017
Diabierna pasa e presidente di Korea Sur, Sra. Park Geun-Hye, a wordo baha oficialmente for di su p...
7 Maart 2017
Na diferente ocasion, nos a demostra con e partidonan tradicional conscientemente a scoge pa sirbi n...
28 Februari 2017
Mientras cu hopi hende tabata ocupa cu carnaval, un partido politico a dicidi di lansa un otro 'Smok...
22 Februari 2017
Un siman a pasa, despues cu e minister di Husticia a haci algun declaracion/acusacion hopi pisa, per...
14 Februari 2017
‘Criminalidad ta birando alarmante. Hopi hende no ta sinti nan mes sigur na cas mas (10 Januari 1996...
14 Februari 2017
Hopi biaha nos ta scucha cu Aruba ta un isla bendiciona, pasobra nos no conoce hopi di e problemanan...
1 Februari 2017
Atrobe nos pueblo a wordo confronta cu e amargo berdad di criminalidad y diripiente algun parlamenta...
30 Januari 2017
Na Aruba, tin hende cu ta lubida lihe, cu no kier mira e berdad of ta prefera di hunga avestruz, sem...
23 Januari 2017
Despues cu gobierno e ultimo añanan a hinca su man den e fondonan publico APFA y SVB di un forma il...
19 Januari 2017
Despues cu partido ABO a mustra riba e falta di democracia riba nos isla, e nivel hopi abou di debat...
9 Januari 2017
Manera esaki ta e prome articulo pa e aña aki, ainda partido ABO kier a desea e pueblo un bon y bend...
12 December 2016
Durante e ultimo eleccion Mericano, e presidente electo tabata keha di un sistema electoral ‘Rigged’...
12 December 2016
En conexion cu fundacion di e partido politico Pueblo Orguyoso y Respeta (POR), directiva di partido...
8 December 2016
Na Merca, ta hopi normal cu abogadonan ta presenta nan ‘high profile case’ na publico, prome y dura...
5 December 2016
Eliminacion di corupcion, ta un di metanan principal di partido ABO. Pa algun hende esaki ta un meta...
1 December 2016
Den su afan pa laga un parti di pueblo lubida di e castigo y maltrato cu e la ricibi durante e ultim...
29 November 2016
Ora hopi hende a pensa cu e ‘College Aruba financieel toezicht (CAft)’ lo a para e malgastamento ace...
24 November 2016
Desde Status Aparte, mas y mas placa ta wordo gasta na campañanan politico di e partidonan tradicion...
21 November 2016
Cada biaha cu Aruba wordo asota pa un bon palo di awasero, nos ta wordo confronta cu e consecuencian...
14 November 2016
A pesar cu directiva di Colegio Arubano a pega varios barco cu e nombramento di e dos rectornan ante...
10 November 2016
Awor cu e baca a muri, 11 luna prome eleccion y despues cu e campaña pa asesina e caracter di un fi...
7 November 2016
E biaha aki e ‘replica’ di e ‘gran lider’ no a dura 100 aña, manera tabata su custumber cada biaha c...
31 Oktober 2016
Den un pais unda poco informacion actual, realistico y independiente ta disponibel, e nivel di discu...
27 Oktober 2016
Tin hende no ta gusta ora un spiel wordo poni su dilanti, pa asina e mira e realidad. Ni maske cuant...
24 Oktober 2016
Pa falta di creatividad of algo di berdad, atrobe un aña prome eleccion, gobierno ta spart ‘Klinkers...
20 Oktober 2016
Increibel pa mira despues cu no a construi ni un scol y cu kier a privatisa educacion, uzando e ruta...
18 Oktober 2016
Dia 7 october, gobierno a organisa un fiesta pa apertura pa e ‘Mehorador, NO-GREEN’, unda tur presen...
17 Oktober 2016
E politico tradicional a crea e MEGA DEBE, pa laga un parti di e pueblo kere cu proyectonan ta sinon...
12 Oktober 2016
Diabierna 7 October 2016, durante e show ‘CITGO’ dilanti un borchi na entrada di e ‘Mehorador’, pueb...
10 Oktober 2016
AVP ta gusta broma cu nan ideanan semper ta nobo, creativo of profesional/cientifico. Claramente bo...
6 Oktober 2016
Algun aña pasa, un politico Curasoleño a yama nos prome minister publicamente pa un ‘makelaar’, pero...
4 Oktober 2016
Dia 27 september 2016, manera pueblo por a anticipa, tur fraccion den parlamento a voto ‘VOOR’ pa e...
3 Oktober 2016
Manera tur hende por a pronostica, nos parlamento riba 27 september 2016 a vota ‘VOOR’ pa e ley ‘CIT...
27 September 2016
Semper ora pueblo kere cu e no por wordo decepciona mas pa su parlamentarionan, semper e ta wordo so...
26 September 2016
Nos por a lesa y scucha diferente parlamentario cuminsa bende pueblo, cu despues cu nan a ‘studia’ e...
26 September 2016
Siman pasa, pueblo por a mira atrobe con gobierno a maltrata parlamento ora e la laga parlamentarion...
22 September 2016
Cada dia mas hende ta realisando cu nos gobierno t’ey solamente pa sirbi su interes y esun di su ami...
19 September 2016
Hopi hende ainda ta vota pa e mesun partido, pasobra ainda nan ta emocionalmente mara na e balornan...
14 September 2016
Manera nos honorabel miembronan di parlamento ta tratando e 800 cambionan di nos Codigo Civil y mane...
12 September 2016
A pesar cu precies un aña pasa Aruba a perde su autonomia financiero, un parti esencial di su Status...
7 September 2016
Ora hende yama nos parlamento un ‘Stempel Parlement’, e politico tradicional cu ta sinta aden ta rab...
5 September 2016
Siman pasa un otro ‘CITGO-deal’ show a wordo organisa pa conmemora e cumpleaño di nos prome minister...
31 Augustus 2016
Algun siman atras, ora cu su ‘UN Green lobby’ a fracasa, nos minister-president a dicidi cu e ta bay...
15 Augustus 2016
Mientrastanto e ta obvio pa tur hende cu gobierno a intensiva su campaña electoral, cu por cierto nu...
8 Augustus 2016
Antes un ladron tabata uza su cabes, e tabata horta den scuridad, e tabata bisti na preto, e tabata...
8 Augustus 2016
Algun siman atras, un miembro di parlamento a causa un otro drama den gobernacion, ora e kier a ‘fas...
3 Augustus 2016
Si bo puntra cualkier hoben, cua di nan a yega di haya oido cerca of un oportunidad for di un gobern...
1 Augustus 2016
Tin biaha bo ta scucha un hende yama un otro pa robot of zombi. Algun biaha nan ta haci’e den forma...
27 Juli 2016
Un di e aspectonan di corupcion den politica, specialmente durante campaña electoral ta: susha man d...
25 Juli 2016
Tin un dicho ta bisa cu ni cuanto lipstick bo pone riba un porco, e ta keda un porco. Algo similar g...
19 Juli 2016
Dentro di algun dia, hopi di nos hobennan lo bay biaha atrobe pa exterior pa sigui un estudio mas av...
18 Juli 2016
Historia ta mustra cu husto e politiconan mas debil y malo, tabata uza escritornan (prensa) pa fabri...
18 Juli 2016
E no ta un secreto publico cu nos tin un ‘Stempel Parlement’. Hasta tur aña na e apertura di e aña p...
13 Juli 2016
Dia 13 Mei 2016, tur fraccion den parlamento a core duna gobierno ‘pabien’, cu e supuesto reapertura...
11 Juli 2016
E no ta un secreto publico cu gobierno a gana eleccion uzando palabranan bunita y PR pa gaña un part...
6 Juli 2016
Mientrastanto ta bon conoci cu sin show y fiesta, e gobierno actual no por existi. Si antes e showna...
4 Juli 2016
Diferente biaha nos, varios otro gremio y algun medio di prensa ta keha riba e falta di data di nos...
4 Juli 2016
Por cierto dialuna e tres mandatarionan di e ‘CITGO/PDVSA-deal’ tin cu bay informa e parlamento ‘Dun...
1 juli 2016
En general, mayoria persona no ta gusta lesa un buki of documento diki. Momento esaki pasa 100 pagin...
27 Juni 2016
Cada dia pueblo ta scucha e mesun cantaleta con malo e gobierno ta y con e ta sigui destrui e pais A...
16 Juni 2016
Locual hopi hende a spera, a sosode riba 14 juni 2016. Riba e fecha aki, e presidente di parlamento...
13 Juni 2016
Varios politico Hulandes y hasta un bankero regional a clasifica e pueblo Arubano algun aña pasa com...
6 Juni 2016
E ultimo reunion di e Interparlementair koninkrijksoverleg (IPKO), a cuminsa hopi malo pa e delegaci...
30 Mei 2016
Cu e ‘Mokete Parlamentario Arubano’ a marca un otro dia scur den nos historia democratico, esey ta s...
23 Mei 2016
Cu hopi show, un otro ‘agreement’ pa sigui negocia pa un ‘final agreement’ a wordo presenta pa gobie...
18 Mei 2016
Mira, informa y controla algo prome e wordo cumpra, ta algo normal pa tur hende. Pero parce cu nos p...
16 Mei 2016
Diabierna 13 Mei, pueblo por a mira un otro parti di e mini serie ‘CITGO-deal’. E tactica aki no sol...
12 Mei 2016
Cada biaha ora pueblo pensa cu awor si algun politico tradicional a yega na nan limite di barbaridad...
11 Mei 2016
Envez di percura pa un bon cuido medico pa e pueblo di pariba brug, partido AVP a boycotia durante 7...
10 Mei 2016
Desde e momento cu gobierno a pasa parlamento e ‘fastball’ cu e ‘Caminda Scur’, e tabata obvio cu de...
6 Mei 2016
Bo tabata morto na soño, pero esey a wordo stroba pa un zonido di batimento riba muraya. Ora bo a mi...
2 Mei 2016
‘A horta na su cas, a detene y a confisca su vehiculonan’
‘Trio a horta tas for di beach’
‘Ladronnan...
26 April 2016
E no ta un secreto publico, cu hopi hende ta pensa cu ambtenaarnan no ta traha duro y algun di nan t...
21 April 2016
Mester duna elogio unda e ta mereci. Pero parce cu awendia den nos politica local, esaki solamente p...
12 April 2016
Tur hende na Aruba, a pesar cu nan por tin nan preferencia politico, sa cu Aruba mientrastanto ta ba...
6 April 2016
E proyecto ‘Caminda Scur’ a cuminsa cu hopi gañamento, y ainda e gañamento ta sigui pa trata di conv...
5 April 2016
E titulo di e articulo aki, ta un pregunta cu hopi hende ta haci nan mes, pero ta poco ta tribi haci...
24 Maart 2016
Ken no ta corda e tantisimo fiesta y show di tres siman atras riba e supuesto logro di 2% deficit pr...
22 Maart 2016
Den literatura mundial riba e tema di economia y politica, un pais cu un sistema democratico debil t...
17 Maart 2016
Manera mayoria di nos poblacion ta catolico y cu nos ta den cuaresma, ban refleha riba dos di e dies...


text:
Segun minister Xiomara Ruiz-Maduro: Banco Central ta bay traha a base di cuenta nacional...
ORANJESTAD – Ayera pais Aruba a conoce su prome cuenta nacional despues di hopi aña. Un cuenta nacional cu ta data for di 2016,...
Grupo di Aña di Carnaval 64: TOB
SMAC su huradonan a scoge TOB como Grupo di Aña cu nan tema Rise of the Phoenix. Nan tambe a sali campeon den e...
Dakota den Jump Up
Ayera nochi e bario Dakota tabata den full swing, bailando riba musica di Quality Brassband, BMW y NBO. Presente tambe tabata nos Reino, Prins...
Quota partiendo earplugs durante parada
Quota International Aruba manera custumber pa basta aña caba partiendo earplugs durante parada di mucha na Playa ayera atardi. Bon Dia Aruba tabata presente durante...
Bista fotografico di Parada di mucha Noord 2018
https://www.facebook.com/bondianoticia/videos/1663961913670189/
Richard ‘Tattoo’ Quant ta bira rey di tumba
Durante fin di siman tras di lomba a tuma luga e evento di Tumba Festival den Entertainment Center. Tanto Participantenan como publico presente a...
Tur cos ta cla pa Roadmach & Calypso 2018 na Carnival Village
Lot a wordo tira pa e festival di Calypso & Roadmarch cu ta bai tin na Carnival Village cuminsando 6or di atardi. Lo bay...
Preguntanan tocante trailer di Carnaval
Den e periodo aki cu ta e periodo di carnaval, polis a tuma nota cu hopi truck a yena nan truck y trailer cu...
Polis cambiando strategia di control pa temporada di carnaval
Alex Pieters di departamento Unidad di Motor KPA ta splica Bon Dia cu durante di temporada di carnaval, Cuerpo Policial/Unidad di Motor a cuminsa...


text:
Durante henter dia di awe a tuma luga entregamento di lista di tur partido politico cu lo participa na eleccion parlamentario 2017. Un total di 10 partido lo participa pero esaki dividi den 9 lista ya cu tin e lista combina di partidonan PPA y UPP.
E dia a bay relativamente keto y segun hopi persona cu tabata presente, e la bay bon cordina. Por a nota cu tabata tin un coperacion entre e Conseho Electoral y tambe Cuerpo Policial. Te na e momento aki nos no a haya ningun notificacion cu lo tabata tin algun tipo di confrontacion of otro tipo di eventualidad.
Bon dia Aruba tin un cobertura amplio cu lo keda publica den nos corant di mayan. Tambe por pasa bishita nos Facebook page, caminda tin un serie di videonan cu entrevista y momentonan cu e partidonan a entrega nan lista.
Por click riba e listanan aki:
Kandidatenlijst-MAS-2 – Kandidatenlijst-CURPA – Kandidatenlijst-RED – Kadidatenlijst-POR – Kandidatenlijst-ABO – Kandidatenlijst-AVP – Kandidatenlijst-MEP – Kandidatenlijst-RAIZ – Kandidatenlijst-PPA-en-UPP


text:
ARUBA NO TA HABRI FRONTERA CU VENEZUELA AWOR
Diaranson por a tuma nota declaracionnan den prensa Venezolano di Presidente Nicolas Maduro na unda el a manifesta su deseo pa reanuda relacionnan entre Venezuela y Aruba, Corsou y Boneiro riba diferente tereno entre otro transporte, comercio y comunicacion.
Aruba no ta contempla reapertura di frontera aki tanten nos ta memey di un pandemia. Unabes e pandemia ta mas bou control, Gobierno di Aruba por reanuda e deliberacionnan si cu Venezuela riba e topico aki y basa riba palabracionnan haci den pasado, por yega na un reapertura parcial di e frontera cu Venezuela y bou di cual condicion. Mientras tanto, esaki no ta asina leu ainda.


text:
Gabinete Wever Croes durante pandemia ta dicidi di reduci gastonan den cuido medico
Parlamentario pa fraccion di AVP, sr Robert Candelaria, a mustra durante conferncia di prensa cu ultimamente por a tumanota cu e mesun man cu Gobierno ta corta gasto cune, e ta biratuma mas hende den servicio di gobierno.
Candelaria a mustra cu di un banda ta gaba c’un Minister ta ‘bezuinig’ miyones den enseñanza pero di otro banda, e mesungobierno ta bira y tuma mas hende den servicio.
“Gobierno aki no sa unda mester reduci gasto y unda mesterinverti y ningun gobierno mester haci’e un prioridad pa reducigasto den enseñanza y tampoco ningun gobierno no mesterreduci gasto den su frontliners den un pandemia.
E gobierno actual ta haciendo esey pero na mes momento ta tumando hende den servicio caminda cu no tin mester, simplemente pa retene nan hendenan cerca nan.”
Parlamentario Candelaria a sigui mustra cu diaranson un grupodi 15 organisacion y profesional den e sector medico, a mandaun carta habri pa Parlamento y Gobierno haciendo un apelacionurgente pa cambio den e mundo medico.
E carta ta firma dor di Stichting ziekenverpleging Aruba, director di Imsam, Director di Respaldo, director di SABA, voorzitter asociación di dokternan di cas, voorzitter di asociación di specialistanan, secretario di asociación di boticanan, voorzitter di asociación di fisioterapeutanan, asosacion di specialistanan di hospital, voorzitter Aruba dental society, voorzitter di asosacion di parteranan, director di Laboratorio di servicio, voorzitter di Vereniging apothekersAruba, voorzitter di asosacion di specialistanan den loondienst y por ultimo e voorzitter di e Arubaanse Bond voorverpleegkundigen.
“Esaki claramente no ta un stunt político pero un ‘cry for help’ di nos mundo medico, cu desde inicio di AZV, a pasa den hopirond di reduccion di gasto y mehoracion di eficiencia y cu aworta e miho den nos region. Semper por miho pero loke nos tin ta di un calidad halto y na un prijs pagabel.
Den tempo di un pandemia loke mas un gobierno mester cuidata su frontliners, ta nan mester ehecuta maneho y ta nan ta cara, man y wowo di gobierno pa combatí e pandemia.
Un di e gruponan primordial den nos frontliners pa deal cu e pandemia ta nos tremendo profesionalnan den e sector medico, di dokternan di cas, pa enfermeronan, pa specialistanan y boticanan y tur nan empleadonan.
Pero loke nos ta mirando, ta cu hustamente e frontliners ta gritando mas duro pa tene cuenta cu nan y nan dolornan pero ta di lamenta cu gobierno tabata pa bay corta den nan sector di inicio y esaki no ta gobierno Hulandes a pidi pa esey.”
Parlamentario Robert Candelaria a sigui mustra cu dia 19 di mei2020, Staatssecretaris Knops ta bisa Tweede Kamer:
“Aanvullend geldt als voorwaarde dat Aruba voor 1 juni de reeds op de plank liggende kostenverlagende maatregelen in de gezondheidszorg implementeert, waardoor er maandelijkseAWG 5 miljoen kan worden bespaard op de AlgemeneZiektekosten Verzekering (AZV).”
“Op de plank liggen” ta nifica cu e plan tabata existi caba y awor Hulanda a djis bay di acuerdo pa ehecuta esaki y ora cu a bin pregunta pa clarificacion di esaki den Tweede Kamer, Knops a indica dia 27 di oct 2020 cu gobierno di Aruba a laga PWC hasi un investigacion.
Den e rapport ey ta papia di e reduccion di gasto di 5 miyon pa luna, pues ta aki mes a inicia e proceso pa corta den gasto di AZV.
Awor Hulanda a acepta esaki si y Knops a bisa Tweede Kamer cu:
“De wijze waarop Aruba de taakstelling invult is een lokaleverantwoordelijkheid”, pues gobierno tin e espacio pa nan meswak con ta deal cu e reduccion aki, pues na unda tin cu corta y nos tur por mira con nan a haci’e, esta corta den AZV.
Firmantenan di e carta menciona di nos mediconan ta bisa cu nos hendenan den e sector medico ta esunnan cu ta cobra menosden henter Reino y awor cu Gabinete Wever Croes ta siguireduci gastonan den e sector aki, netamente den tempo di pandemia, ta pone cu nos profesionalnan por hasta bandonaAruba pa busca miho condicionnan pa nan mes y nan famia.
Esaki lo nifica cu mester manda mas hende afo pasobra tin menos medico aki pa duna servicio adecuado y tur luga namundo y den Reino ta para brasa habri pa ricibi profesionalnan medico aki” Parlamentario Robert Candelaria a declara.


text:
KRALENDIJK – Ta bira fásil pa habri un negoshi na Boneiru. Den 6 dia di trabou por haña un pèrmit di establesimentu. Esaki por awor paso for di promé di yülita bira posibel pa hasi e petishon online. Ora hasi un petishon online e proseso ta dura ménos largu. Entidat Públiko Boneiru (EPB) huntu ku Kamara di Komersio ke kòrta e tempu pa trata un pèrmit, paasin’ei yuda esnan ku kier kuminsá un negoshi.
Awor akí un persona mester warda 8 siman pa haña su pèrmit. Esaki por afektá kon lihé i fásil un hende por kuminsá ku su negoshi na Boneiru. Hasiendo e periodo akí mas kòrtiku ta algu ku sektor privá a boga p’e pa hopi aña.
Banda di esaki Entidat Públiko di Boneiru ta eliminá tambe e paso pa empresarionan bai Registro Sivil i kumpra un prueba di inskripshon físikamente (bewijs van inschrijving). Asina por kumpli ku e eksigensia na momentu ku ta hasi su petishon pa un pèrmit. Awor e empresario ta hasi e parti di pago di su prueba di inskripshon onlinei Registro Sivil ta sòru pa pone e prueba huntu ku e petishon pa e departamento. Esaki ta pasonan pa hasi e henter e prosesodi petishon pa un pèrmit di establesimentumas fásil.
Diputado di desaroyo ekonómiko, Hennyson Thielman, a indiká ku gobièrnu di Boneiru a pone e vishon pa kita “opstákulo” for di prosesonan pa petishonnan por kana mas rápido i asina fasilitá nos komunidat ku un servisio moderno, simpel i rápido. Esaki tambe ta importante pa stimulá negoshi na Boneiru i pa fasilitá esun ku kier kuminsá un negoshi.
Ku e posibilidat digital Kolegio Ehekutivo ke logra ku petishonnan ta keda kla mucha mas lihé ku ántes. Esaki ta pone ku komunidat no mester warda hopi riba un kontesta i bida por drai muchu mas lihé. E opshon digital pa hasi petishon pa pèrmit akí tin e benefisio ku empresarionan no ta mará na orarionan di servisio di EPB pa entregá nan petishon. Banda di esei EPB ke stimulá pueblo pa tiki tiki no prent papel mas i a aseptá e reto pa fasilitá esaki den e wèpsait nobo. Pronto lo ta posibel pa hasi petishon pa otro pèrmitnan tambe digital manera entre otro un pèrmit di konstrukshon.


text:
Nieuwe Haven- Notario Johnny Kleinmoedig den un tratamentu den Kámara Konsehal di Korte lo hasi petishon pa su libertat kondishonal. Esaki pendiente su tratamentu den Korte di Apelashon. Kleinmoedig den un desishon di Promé Tribunal Penal a keda sentensha ku enkarselashon inmediato na 18 luna inkondishonal.
Awe den oranan di mèrdia dilanti 3 wes, abogado di Kleinmoedig, Paula Janssen lo hiba argumentunan den un intento pa laga e notario bai liber pendiente su tratamentu den Korte di Apelashon. E proseso lo ta un tratamentu ku porta sera unda no ta permití presensha di públiko ya no ta un tratamentu dje kaso den su kontenido, sino e puntonan bou di kual e promé Tribunal a ordená enkarselashon inmediato.


text:
Oranjestad-Mi a siña conose Don Ramon cu e production hunto cu e talento riba mandolin, Tino Ruiz, cu kende Watapana Recording Studio a traha e LP -BRAVO TINO BRAVO na aña 1985 cu entro otro For Di Bista, For Di Curason y Cosnan Imposibel, canta pa Don Ramon. Nos a pasa bon tempo den studio.
E relacion tabata superficial te ora cu ela bati na porta pa produci un CD cu su obranan musical. Nos a busca 2 areglista y ela exigi pa ami tambe aregla algun di su cancionan. E grupo cu a cuminsa trahata tabata Hildward Croes, den felis memoria, Franklin Granadillo y finalmente ami mes.
E dolor a cuminsa ora cu ela cana kibra cu e noticia: “Emile, mi patronisado a hala tras”. Ata nos cu un production di cual e areglistanan a cuminsa traha caba. Ma loke nos tabata tin tabata asina bunita, cu m’a laga Don Ramon sa cu ami ta produci e CD cu tur su consecuentianan. Esaki a resulta un joya di cancion, cu tur hende tabata gaba, ma un fracaso economico. Su benta tabata miserabel compara cu e otro productionan cu tabata sali for di Watapana Recording Studio e temponen ei. Esaki tabata un sla pisa pa Don Ramon, cu nunca e por a pone un banda… Añanan largo mi tabata reta Don Ramon pa bin cu un di 2 CD. E tabata tin cancionan suficiente, ma pa tuma e paso no tabata su conviction. Su comentario: “Emile, ta tanto placa y tempo bo a hinca den esun prome cu un resultado asina pober financiero” cu e no tabata tribi pa drenta un aventura nobo, maske cu m’a dun’e di compronde cu ami ta produci e CD cu e mesun areglistanan y ta carga tur consecuentia. E tin cu presenta cu e cancionan y su bos.
Papiando di su bos: Un dia mi tabata graba su bos riba un di e cancionan di e CD a drenta un pareha Hulandes, di bishita na Aruba despues di decenanan di aña. Di e pareha, Sr y Sra Seiler mi a hanja tempo cu mi tabata mucha les di piano. Reacion: “Wat doet die zanger op Aruba! Hij moet naar Europa”. Su timbre y manera di interpreta e cancion a capta completamente nan atencion. Ma ta te asina leuw e asunto a keda tambe.
Di su bida priva mi no tabata sa hopi.. Nos tabata tin bon contacto cu otro riba tereno di musica. Ma nada di core paranda, come hunto un caminda of cana kibra na cas di otro na antoho. Nos tabata traha tempo pa otro si ora cu tin mester. M’a compronde cu ela pasa den awanan turbulento. E tabata traha na Asuntonan Financiero di gobierno na Aruba, ma manera ela bisa: e burocracia ei e no por a wanta y a dicidi di bay riba su mes. E tabata tin hopi soño, fabuloso p’e y pa Aruba, projectonan grandi, cu ela presenta mi, ma cu no a cristalisa. Su comentario: “Emile, mi nomber ta Krozendijk y esei no ta conta den e mundo di negoshi na Aruba”. Mi tabata haci chansa cu ne riba esaki, ma p’e, e tabata un otro sla.
No ta solamente mi tabata traha riba cancionan cu e tabata compone pa entre otro Debbi. E tabata tiranan den mi scochi. “Traha riba dje Emile y Debbie ta bin cant’e”.
Y cada biaha mi tabata ret’e pa un di 2 CD. E mester a haci si algun cu su dientenan, pasobra e “s”nan no tabata manera mester ta. “Si, si Emile”, ma envano. Nos tabata oranan largo den studio cu grabacionan pa anuncionan interno di un hotel na idioma spaño, pasobra esei e tabata domina completamente.
E tabata un fiel oyente di Radio Kelkboom, pa motibo di e apoyo pa musica lokal. Ela traha diferente aña na Radio Kelkboom cu su programa di tur mainta di 10 pa 12 or, Tertulia Farandulera, exigente y cumplido cu un programa manera e kier a laga tende. Diferente y di calidad, ma economicamente no hopi cos di gaba. Graba propaganda? Semper para cla y “Emile, ta con bo kier e”.
Un 5 aña pasa, mi ta kere anto, e por ta 10 aña tambe, pasobra tempo ta bula, ela cana kibra tur babuca: Emile, un productor na continente a acercami pa e bira su agente artistico. E tin cu profila su mes cu den e ambiente di Mariachi. Y conociendo su bos y manera e ta canta: Don Ramon cu Mariachi, ningun problema. Na harimento: “Ma con ta para cu bo dientenan?” “Ningun problema Emile: nan lo pone nan den top condicionan atrobe”.
M’a puntr’e: “Don Ramon, ban ta serio, bo sa kiko kier men artista di un agente y na bo edad. Corda bo no ta hoben mas y conociendo un Don Ramon terco, m’a enfatisa si e ta compronde ta kiko esei kier men. Emberdad: auto grandi, bon bisti, ambiente di artista, drumi den hotel luhoso, yen di beyesa rond di dje, ect ect, ma bula aki aya y canta anochi, marduga na antoho di e agente cu kende e lo tin un contracto firma. “ Bo ta wanta e cos ei, un persona terco manera bo ta?”…. Asina nos por a papia cu otro y sin ningun rencor, como hende cu por confia otro. Emberdad: un otro soño cu ta bula bay y asina tabata tin varios mas…
Mi ta corda ainda hopi cla ora cu nos tabata graba un di e cancionan di su CD, cu un dado momento m’a hala su atencion: “Don Ramon, bo ta canta falso”. Awor canta falso di Don Ramon e tempo ei kier men un nuance sumamente chikito di un tono, cu probabelmente hopi hende lo no ripara mes… Na harimento e ta reactiona: “Emile bo ta mescos cu mi tata. Ponemi cu 2 pia riba tera atrobe, bahami for di nubia. Ma Emile, mi hendenan di afo”, – pasobra e tabata tin su contactonan – , “ a bisami cu bo tin cu canta un poko falso, net un slip for di tono, pa hala atencion”.. Mi reaction? “ Don Ramon, no den Watapana Recording Studio.. Aki abo ta canta den tono” y cu placer nos tabata sigui cu nos trabou.
Cu e tabata sinti cu algo tabata na caminda, awor cu ela bay laga nos, tabata mas cu cla.
Prome cu Pasco ela cana kibra na Bloemond. “ Emile bo tin un cassette-player pami?. Don Ramon, na granel. Mi ta controla un pabo, bin busc’e numa”. Y ela paga p’e, pasobra e no tabata kier nada por nada. Y ela busca un computer, un Apple. “ Don Ramon, ta kiko bo ta bay haci cu un Apple? E tabata un persona cu kier cos bon. Y e link tabata poni caba: su composicionan graba riba cassette e kier pone riba Disco Duro, HD, y mi sa cu e tin varios cancion, no acaba, ma e liña di melodia y texto tei.
Poko dia despues. “Emile bo tin un mesa pami?” . “Si, mi tin”, pa motibo cu despues di seramento di Radio Kelkboom, mi tin e cosnan aki na pa scohe. “Emile, pon’e un banda, mi yui homber ta bin busk’e”. Y ela bay cu n’e.
Y e ultimo peticion di dje pa mi tabata: “Mi tin mester di un adapter pa conecta e Cassette deck cu e computer”. “Aki si mi no por yudabo, pasobra bo tin un Apple”. E no por a hanja e adapter na Aruba y m’a recomend’e pa busca esaki riba internet. M’a hanj’e riba internet, mi por a busk’e p’e, ma conociendo su yui, nan mes por a haci e trabou ei. Mi no a tende nada mas di Don Ramon te cu diaranson, ora cu Maria a yami pa informa di su estado di salud y cu su mediconan a entrega.
Don Ramon tabata apoyami den tur loke mi ta haci. E tabata un amante di nos cuminda vegetariano D’abaru y si nos tin djus di kenepa, e no tabata scapa p’e.
Shonnan; un otro compositor, artista a bay laga nos. Nos tur a bin pa bay, ki dia, esei normalmente no ta poni riba calender. Ela laga un joya musical atras cu su bos particular, su timbre calor, e manera di interpreta e palabranan y su melodia, cu ta capta atencion, nada complica, djis for di curason. Ta awor na su herederonan pa determina ta kiko ta haci cu e tesoro di materia musical, cu e tin warda, scondi, pa nos por disfruta mas ainda su cu creacionan musical. Lamentabelmente su bos particular si lo bo no tende mas den e cancionan ei.
Un otro soño e tabata tin. Cu e poko compositornan cu un isla chikito manera Aruba por produci, ta haña mas atencion. No cu palabra, ma cu acto: tocanan nan cancionan. Tin nan CDnan na cas y apoya nan.
Y ta conciente cu hendenan cu sa soña ta esnan cu por produci cancionan asina bunita manera Don Ramon tabata haci.
Don Ramon, sosega na pas.
Emile Kelkboom.
Bloemond 18


text:
Pa tur hende, grandi i chikí, di Kòrsou i henter mundu ku ke siña mas di e historia di Segundo Guera Mundial na Kòrsou, nos ta ofresé diferente posibilidat. Nos website tin informashon na forma di artíkulo, dokumento i link den e sekshon Herensha, i nos a produsí material pa skolnan sekundario na Kòrsou i muchanan a bin bishita nos eksposishon na 2015.
Den e sekshon di aki bo ta haña:
– Nos material di edukashon pa skolnan sekundario na Kòrsou. Yama nos pa pidi e material.
– Trabou ku alumnonan ku a kaba ku nan enkargo na skol a entrega tokante e tópiko aki.


text:
Último simannan un par di video a keda di post riba ret social kaminda hóbennan alumno di skol ta envolví den bringamentu. Den un di e kasonan tabatin asta un mayor envolví. Netamente pa e motibu ei e kampaña “Legumai ‘beef’, por otro!” di e Kerncommissie Restorative Justice (Komishon Núkleo pa
Hustisia Restorativo) ta un stap importante den evitá violensia i buska solushon alternativo pa konflikto bou di hóbennan.
“Legumai ‘beef’, por otro!”, ta un kampaña di informashon ku a kuminsá kana for di dezèmber 2019.
Lamentablemente pa motibu di e pandemia di Covid-19 mester a para e kampaña pero awor ta bolbe baisigui ku ne.
E kampaña ta enserá entre otro ku hóbennan na skol sekundario lo haña un pelikulá kòrtiku
(short film) mira. E pelikula kòrtiku aki ta trata e tópiko ‘konflikto bou di hóben’ i ta laga mira kon por solushoná e konflikto aki pa medio di Práktikanan Restorativo.
E pelikula ta presentá un situashon fèrfelu,
kaminda pa motibu di redu entre hóbennan ta surgi un diskushon fuerte i un pelea entre dos alumno.
Despues di e pelea ta invitá e alumnonan pa un kombersashon den grupo. Aki ta trata di papia tokante di e problema i yega na solushon i palabrashonnan. Ku e kampaña aki, e organisashonnan ku ta traha huntu
riba e tópiko aki ta trata – pa via di skolnan –mustra ku por solushoná malkomprondementu i konflikto di un forma mas pasífiko.
Kolaborashon
E produkshon di e pelikula kòrtiku aki ta sali for di un kolaborashon entre diferente organisashonnan ku ta traha huntu riba e tema di Restorative Justice i Restorative Practices. Ta trata aki di UO Reclassering
Curaçao, N&M Mayor i Yu, Justitiële Jeugd Inrichting Curaçao (JJIC – antes GOG), Stichting Slachtofferhulp
Curaçao, SEDA (Sentro Di Dama), Stichting Ambulante Justitiële Jeugdzorg Curaçao (AJJC), Vereniging voor Protestants Christelijk Onderwijs op Curaçao (VPCO), Triple A Attorneys, Kuerpo Polisial Kòrsou (Korps
Politie Curaçao – KPC), Ministerio Públiko Kòrsou i Ministerio di Hustisia. E produkshon di e pelikula tabata den man di e señora Iris Ludekuse, dosente di drama na Albert Schweitzer VSBO (VPCO). E aktornan
(alumnonan di Albert Schweitzer VSBO) a keda bou di impreshon di e pelíkula pero tambe di e tópiko.
Durante di e estreno di e pelíkula na e hóbennan, e alumnonan a para ketu riba e konsekuensianan di konflikto tantu riba termino korto komo termino largu i riba e gran importansia di solushoná konflikto na un manera diferente.
Práktikanan Restorativo
E aserkamentu aki ku ta presentando na e hóbennan, yama Práktika Restorativo. Práktikanan Restorativo ta un manera pa atendé ku konfliko. For di un investigashon hasí na Schotland, tin indikashon ku skolnan ku ta apliká Práktikanan Restorativo korektamente, tin ménos konflikto i bringamentu i e kantidat di mucha ku ta saka for di klas a bira ménos. Práktikanan Restorativo ta sali for di e prinsipio di Hustisia Restorativo. Hustisia Restorativo (òf ‘herstelrecht’) ta basá riba un model hudisial, kaminda e enfoke ta mas riba restourá e daño hasí i di e forma ei restourá e relashon, embes di enfoká riba e kastigu pa e malechornan. Ministerio Públiko ta aplika e método aki den algun kaso. E organisashonnan ku ta traha
huntu ta haña di sumo importansia pa komunidat di Kòrsou sera konosí ku e forma aki di solushoná konflikto.
Den práktika por mira ku voral hóbennan mester bira mas konsiente di kon ta e mihó manera
pa solushoná konfliktonan.
Kampaña di informashon
Despe ku pasa e pelikula kòrtiku pa alumnonan di skolnan sekundario, lo tene kombersashonnan den sirkulo ku e hóbennan bou di guia di un eksperto di un di e organisashonan ariba menshoná. Aki e hóbennan lo kombersá i diskutí riba nan propio situashonnan. Banda di e rekorido na skolnan kaminda lo pasa e pelikula kòrtiku, tambe e organisashonnan lo tene entrevistanan ku prensa pa asina pone un lus riba e tema. Ademas, ta e intenshon pa na final di e kampaña organisá un kompetensia i un debate bou di hóbennan.
Por mira e ‘trailer’ di e pelikula kòrtiku “Legumai ‘beef’, por otro!” riba e página di Facebook di Ministerio
Públiko. Skolnan sekundario ku ke bini na remarke pa un presentashon di e pelikula “Legumai ‘beef’, por otro!” por tuma kontakto via di kcrjcuracao@gmail.com òf riba 5262791
Video link


text:
Kòrsou ta drenta un etapa nobo
Kòrsou ta drenta un etapa nobo
Geplaatst op 11 October 2020 dor di Ministerio Asuntunan General i Promé Minister
WILLEMSTAD – Gobièrnu di Kòrsou su enfoke ta riba un etapa nobo. Esaki ta nos chèns pa berdaderamente kuminsá karga nos outonomia manera debe ser atraves di propio eskoho i aktuando riba nos propio forsa. E etapa nobo aki di reforma i desaroyo, ta habri oportunidat pa transformashon i bienestar berdadero di nos pais pa aki 10 i 20 aña ainda nos futuro generashon ta sinti e efektonan positivo di dje.
Pa logra esaki a negoshá konkretamente ku Hulanda pa:
- Invertí den nos hendenan. Ta trata aki di e.o. kreashon di un mihó konekshon entre enseñansa i nos sektor laboral, kaminda e chèns pa hende kaba skol i haña trabou ta bira aun mas grandi, pero tambe invershon den material i otro rekursonan pa enseñansa. Un bon ehèmpel ta e montante di 60 mion florin komo donashon ku ta bai haña pa hinka den enseñansa mésora.
- Negoshá ku Hulanda pa aparte di reformá, nos invertí prinsipalmente den e área sosial i ekonómiko. Ke men no ta papia mas di “Caribisch Hervormingsentiteit”, pero awor por papia di un órgano ku ta hasi tantu reforma komo desaroyo sosial i ekonómiko di Kòrsou.
- E órgano di reforma i desaroyo lo konsistí tambe di por lo ménos un (1) persona ku afinidat pa nos realidat i ku ta aktua den konsultá ku nos Gobièrnu.
- Nos outonomia no ta keda miná. A sòru pa e lei di konseso no ta para den nos kaminda demokrátiko. Gobièrnu di Kòrsou, pero sigur Parlamento su ròl ta keda respetá.
- Ta trata di un lei di Reino ku durashon di 6 aña total. Una bes e 6 aña aki pasa, outomátikamente e lei ta tèrminá. Ke men no tin mester di yega na un konsenso pa chèk si esaki por tèrminá òf no. A logra si pa añadí un evaluáshon aki 3 aña pa wak kon ta bayendo.
- Pa por bin na remarke pa e fondonan nesesario, nos mester yega na un agènda di ehekushon i finalmente e ehekushon ta keda den nos mes man trahando huntu ku e órgano di reforma i desaroyo. Esaki semper ta keda presentá na Parlamento di Kòrsou promé ku e keda ehekutá.
- E reto di likides ta keda atendé una bes firma un akuerdo polítiko i kumpli ku e eksigensianan akordá.
Djasabra mardugá, 10 di òktober – riba dia ku Kòrsou a kumpli 10 aña komo pais outónomo den Reino Hulandes – Promé Minister Eugene Rhuggenaath huntu ku Minister Steven Martina a duna informashon amplio i debatí riba e Lei di Reino, e órgano di reforma i desaroyo, pero tambe tokante e pakete di reforma i invershon. Ku un mayoria di voto, Parlamento di Kòrsou a bai di akuerdo pa entre otro duna Gobièrnu e sosten nesesario pa por terminá e negosiashonnan ku Hulanda.
E siguiente paso promé ku nos yega na un akuerdo definitivo lo ta, pa presentá e totalidat di e negosiashonnan aki na ‘Raad van State’ pa asina risibí nan punto di bista riba esaki. Pa e presentashon aki tambe, Gobièrnu di Kòrsou a sòru di entregá pregunta i puntonan aklaratorio pa garantisá ku Kòrsou su interes ta bon salbaguardiá. Mientrastantu, Kòrsou ya por kuminsá risibí sosten kumpliendo ku e kondishonnan mará na e di dos i di tres transh.
Ku satisfakshon i speransa nobo nos por dal un stap mas den inisio di un etapa nobo pa Kòrsou. Un etapa ku yen posibilidat pa desaroyo di e pais ku nos tur kier mira realisá.


text:
AVP a presenta rapport COVID-19 na Outbreak Team di Hospital, despues na SIMAR y Telefon pa Hubentud
Durante dia di awe Lider di Partido AVP, mr. Mike Eman y parlamentario drs. Mervin Wyatt-Rasa haya e oportunidad di sinta cu “outbreak management team” di dr. Horacio Oduber Hospitaal cu ta maneha henter e reto grandi di Covid-19
Tur esaki relaciona cu e presentacion di e relato “COVID-19 DEN PERSPECTIVA” cu e dia anterior a entrega na director di dr. Horacio Oduber Hospitaal, Jacco Vroegop y dia di awe entrega na nan persona tambe.
Despues di esey a continua cu reunion cu SIMAR cu tambe a contribui na e rapport. Partido AVP a tene un serie di consulta cu expertonan medico, social y di enseñansa, pa haya tende di nan con nan a atende cu e situacion cu e enfermedad contagioso aki a crea pa nos bida diario, kico ta e daño cu el a causa, dicon cosnan a bay manera nan a bay for di nan perspectiva y kico mester haci pa nos comunidad ta miho prepara pa crisisnan similar den futuro. E brainstorming aki a tuma luga dia 20 di augustus 2020.
Durante e reunion tin algun punto cu a resalta, den e relato traha y entrega ta poni cu ta importante pa bini cu un estudio con a maneha e crisis te awo y con por mehora; y na di dos luga, e 35 miyon corta den cuido medico mester ser aloca atrobe. Na e momentonan aki, Aruba no por permiti su mes pa corta den cuido medico. E ta causa danjo y hasta fayecimento di ciudadanonan cu no ta haya e atencion debido na Covid-19.
Specialmente pa locual ta trata enseñanza a sinta cu SIMAR y con tin cu vigila e apertura di scolnan, con pa esaki bay den un forma mas sigur y pa e hobennan cu ta hallando educacion digital / virtualmente, enberdad por haya educacion cu nos tin cu garantisa pa nan.
Nos ta apenas na e comienso di un caminda pa futuro desconoci. E experiencia y recomendacionnan den e relato aki ta pa yuda nos siña mas, mas lihe y miho con pa organisa cuido di salud y bida den nos comunidad pa futuro.
E raport aki ta disponible riba www.avp.aw. E comision organisado di e encuentronan cu expertonan ta mr. Mike Eman, drs. Mervin Wyatt Ras, mr. Gerlien Croes, Robert Candelaria y drs. Rene Herdé. E comision organisado tabata asesora pa conseheronan drs. Anco ringeling y mr. Nicole Hoevertsz.


text:
Matrimonio
-
Matrimonio pa esnan biba na Aruba
Tur persona cu kier casa, mester duna esaki di conoce na Censo y Registro Civil (burgerlijke stand), e asina yama dunamento di man.
Despues di diescuatro dia cu a duna man (a registra na Censo e intencion di matrimonio) e casamento por tuma luga (articulo 62 insiso 1 BWA).
-
Matrimonio pa esnan cu no ta biba na Aruba
Aruba a bira un luga ideal pa parehanan casa door di su ambiente romantico, idilico y e manera relaha di bida. Aruba ta un di e destinacionnan faborito den mundo pa casa. Hulandes y stranhero por casa na Aruba, aunke cu nan no ta inscribi na censo di Aruba.
Si bo tin plan pa casa na Aruba, bo mester cuminsa prepara na tempo. Tin formulario y/of documento cu mester ta entrega na tempo na e Oficina di Censo di Aruba. Tambe mester tene cuenta cu e terminonan legal vigente cu tin na Aruba.


text:
Tag Archives: inning
Vacatura Hoofd Financiën SVb
Banco di Seguro Social (SVb) ta desplega un tarea importante den e sistema di seguridad social na Aruba. Den e cuadro aki SVb ta ehecuta 5 ley di seguronan social. Tur luna SVb ta percura pa un gran parti di nos comunidad ricibi un entrada mediante pago di dianan di AO, pensioen di biehes y… Mas Informacion
Ceramento di Dpto. Inning & Invordering
Banco di Seguro Social Aruba SVb ta anuncia cu en conexion cu actividadnan interno, oficinanan di SVb di dpto. di Inning y dpto. di Invordering situa na Vondellaan ta cera pa publico mayan mainta diaranson 18 di januari 2017. Merdia 13:00 pm tur e departamentonan menciona ariba ta habri atrobe. Nos ta ofrece nos disculpa… Mas Informacion


text:
ORANJESTAD – “Wes a skohe no solamente pa derecho i igualdat per mas ainda pa derecho igual bou di hende. Chapeau! I bow to you!”
Asina abogado Desiree Croes, ku añanan largu a lucha pa derecho igual pa e komunidat arubano lhbt+, ta reakshoná riba e veredikto di Kòrsou den e kaso di dos hende muhé ku ke kasa ku otro.
Na Aruba añanan largu ta prosedé tokante di esaki, pero asina Croes ta bisa: “Esaki ta e promé sentensia ku ta tene kuenta ku e derechonan di esnan lhbt na Kòrsou, pero tambe pa nos na e otro islanan. Muchu largu nos a biba den un komunidat ku no ta digno di un estado di derecho moderno.”
Na apertura di e aña nobo parlamentario na Aruba Miguel Mansur di Accion 21 ta bisa ku su partido lo empeñá pa derecho di matrimonio igual.
Krítika tambe riba Reino
Abogado Croes ta sita ku Hulanda tambe ta keda faya den e kuido di derecho igual pa siudadano di Reino.
“Un gobièrnu ku ta trata un grupo den komunidat den kasonan igual sin igualdat mester tin masha bèrgwensa. Asina tambe Reino Hulandes ku ta sinta mira. Hulanda ta djis laga esaki sosodé, muchu kobarde pa aktua. Ku e señal mas chikí un posibel gastamentu di sèn di mas di e gobièrnunan di e paisnan outónomo, Hulanda ta bini ku e funshon di garantisá. Pero ora trapa derecho humano nan no ta bisa nada. E ora ei ta e gobièrnunan i e pueblo lokal mes mester regla esaki.”
‘Hulanda ta laga e kos sosodé numa den su kurá patras, muchu kobarde pa aktua’
-Desiree Croes
E ta puntra su mes tambe kon ta pará ku e prinsipio di konkordansia i e nashonalidat hulandes indivisibel. Ku konkordansia ke men ku e legislashon na e paisnan di reino ta kuadra mas tantu posibel ku otro. Na Aruba for di poko siman (for di promé di sèptèmber) ta posibel pa registrá partner di e mésun sekso. Tambe pareha di sekso igual ku a kasa otro kaminda por inskribí nan matrimonio na Aruba. Pero e parehanan kasá i registrá ainda no tin e mesun derechonan manera pareha hetero.
Di tur manera Croes ta kontentu ku e veredikto nobo aki. “E damanan ku a kuminsá e kaso aki i e abogadonan ku a pèrkurá pa un defensa bunita i viktoria, boso ta nos héroenan. Boso ta duna nos, pero espesialmente e generashon lhbt mas hóben speransa ku en bèrdat lo bira mihó


text: Diadomingo mainta a drenta informe di cu tin un persona cu no ta duna señal di bida mas na un cas na Sombre, mesora a dirigi tanto polis como ambulans na e sitio. Na yegada di polis a bin encontra cu e persona benta abao den un plas di sanger banda di su cama cu un martieuw cerca di dje y no tabata mustra señal di bida. Na yegada di e ambulans nan a nota cu di berdad e no ta duna señal di bida, pero ta un dokter mester bini pa constata morto. Como cu ta mustra sospechoso pasobra martieuw banda di dje y shutters di un bentana dilanti di e cas kita a pidi pa autoridadnan competente. Tanto recherche como tambe e oficialnan di e team technico y forensyco a ser pidi pa bini na e sitio. Despues di casi 3 ora di no por a haya Dr. Texier unda a yam’e na celular y hasta un patruya a bay busk’e na su cas pero no a logra hay’e, a yama Dr. Mungra pa bini na e sitio y constata morto natural di David Maduro naci na Aruba 15 di January 1959. Na famianan di e fayecido ta bay nos mas sincero palabranan di condolencia.


text:
Aña Nobo Na Korsou: E Tempu Mas Dushi Di Aña
E periodo di fin di aña na Kòrsou ta realmente un temporada maravioso i e maravia ta sigui reina durante e último siman di aña. Na e momento ei tur hende ta prepará pa e aña nobo. E tradishonnan di Bispu di Aña Nobo di Kòrsou ta berdaderamente okurensianan tremendo.
E periodo di fin di aña ta e periodo di mas dushi na Kòrsou. Tur e yunan di Kòrsou ku a bini bèk ku fakansi pa selebrá Pasku i Aña Nobo ku nan famia i amigunan ta subi kaya, huntu ku e yunan di tera ku ta biba na Kòrsou, pa bai wak tur e shownan di vürwèrk.
For di 27 di desèmber tin shownan di vürwèrk na diferente lugá i e kayanan ta wòrdu será na e lugánan ei ya hendenan por disfrutá di e show. E shownan ta bira un di e hopi gran enkuentronan sosial di e temporada di aña aki kaminda hopi hende ta topa otro. Ora e show kuminsá hendenan di tur edat ta disfrutá di su bunitesa.
For di 27 di desèmber treilernan kaminda nan ta bende vürwèrk tambe ta habri na diferente lugá. Na e treilernan aki esnan ku ta mas ku 12 aña di edat por kumpra vürwèrk. Nan por haña tur sorto di produkto, di klapchinan chikí i (relativamente) sin peliger pa muchu chikí te esnan mas grandi i peligroso pa muchanan di mas edat ku ta dùrf. Naturalmente mayornan ta wak nan yunan masha bon durante e tempu aki.
Tambe hopi kompania i organisashon ta organisá eventonan di pagara na diferente sitio durante e dia di Bispu di Aña Nobo i durante e dianan promé tambe. E eventonan aki tambe ta bira enkuentronan sosial ya ku hopi hende ta topa i papia tokante akontesimentunan. Despues di e show di pagara tin hopi trabou pa limpia kaya pero el a bira un parti asina integral di e selebrashonnan di fin di aña na Kòrsou ku no por pensa di tin e selebrashonnan aki sin dje.
Despues di tur esaki ta bini e konteo te bòltumentu di aña durante e anochi di Bispu di Aña Nobo. Esaki ta un kos grandi na tur pais rònt mundu i na Kòrsou ta mesunkos. E selebrashonnan di mas grandi ta tuma lugá den Punda ku Otrobanda, na Brionplein i Emmabrùg. Durante e orario ei nan ta chòk chòk di hende tanten ku bandanan lokal ta toka i famianan ta disfrutá di e muzik i e kuminda i bebida ku nan a trese for di kas.
I ora e oloshi marka diesdos’or, vürwèrknan ta yena shelu tur kaminda tanten ku e botonan di ponchi ta hasi zonido pa anunsiá kambio di aña. E vürwèrknan ta keda bai laira pa aproksimadamente 40 minüt i e ta realmente un maravia pa mira. Turistanan ku a yega di eksperensi’é a kompar’é ku e eksperensia di ta riba Times Square na New York durante kambio di aña, kual ta un evento ku ta wòrdu siguí rònt mundu.
Nos ta sumamente bendishoná di por tin e tradishonnan aki na nos isla bunita durante e periodo bunita di aña aki. I nos ta berdaderamente bendishoná di por yama e isla dushi aki nos kas durante henter aña. Felis aña nobo!


text:
KRALENDIJK– Notisia live 99 fm ta dispone di e informashon ku entrante awe Miles Mercera a keda nombra komo e direktor interino ku ta bai maneha e ofisina di turismo di Boneiru.
Sr Mercera a yega di traha kaba na Tourism Corporation Bonaire na anja 2010 pa 2011.
Despues di esey ela bai establese su mes na Korsou.
Na Korsou for di 2011 ela traha na Chata.
Na 2017 ela bira presidente i Ceo di chata i ela funshona komo tal te dia ku e mes a tuma su retiro pa drenta politika na Korsou.
Awor e oportunidat a presenta pa Miles Mercera un hoben Boneriano bon studia bin dirigi e ofisina di turismo di Boneiru.
BHM tabata instrumental pa a logra trese Miles Mercera Boneiru ku bendishon di e gobiernu aktual.
Miles Mercera bon bini bek na Boneiru i nos sa sigur ku bo lo hasi tremendo trabou pa bo isla natal.
FUENTE: LIVE 99 FM
NOTISIA KU BO POR KONFIA


text:
Tokante Fundashon Sonrisa
Historia
Nos historia den kòrtiku.
1977 Fundashon Sonrisa lantá.
1986 Inougurashon 17 habitashon di 1 kamber na Uteweg.
1992 Ekspanshon ku sentro di aktividat i seis “aanleunwoningen”.
2002 Inougurashon kasnan pa biba independiente ku guia.
2011 Afiliashon ku GGz Curaçao.
Di unda nos nòmbernan ta bini?
Sonrisa E ofresementu di un ambiente sigur pa biba mas òf ménos independiente ta sòru pa un “sonrisa” den e bida di e habitantenan.
Kas Theo Doran Tin nòmber di un di e brudernan sosial sikiátriko di “Afdeling Geestelijke Volksgezondheid” (AVG) di den kuminsamentu di Sonrisa. Theo tabata hopi enbolbí ku e habitantenan di Fundashon Sonrisa.
Sentro di aktividat Adriaan Tin nòmber di Adriaan van der Hoeven, presidente bieu di Fundashon Sonrisa. Adriaan a nifiká masha hopi pa e fundashon i tabata e motror tras di realisashon di un edifisio nobo pa Fundashon Sonrisa.


text:
Esaki ta Kinsasha van der Bliek (ReD); un biografia
Kinsasha ta completamente nobo ariba e tereno di politica pero pa e ultimo 5 añanan a mira a
primera mano e impacto enfatico ariba nos sociedad door di negligencia di parti di gobierno di
desaroyonan social den nos pais. Esaki ta a base di experencianan diario den e ramo di husticia.
Pero tambe a base di experencia personal ja for di su niñez.
Kinsasha su nomber completo ta Kinsasha Florence van der Bliek, naci na Eindhoven Hulanda
na aña ’86, e di dos yiu di un tata Arubiano, van der Bliek y un mama Curasoleño, Thielman. Cu
su 5 aña, huntu cu su mayornan cu a regresa Aruba despues cu Kinsasha su tata a termina su
estudio nan na Hulanda, Kinsasha a pisa pa prome biaha ariba e pida baranka stima aki cu jama
Aruba, e pais cual e a lanta ta stima, ta identifica como su pais y cual pais e tin na su curason.
Pa mas di 10 aña caba Kinsasha ta sirbiendo su pais den e tereno hudicial. Despues di scol basico
Kinsasha a sigi su estudio ariba VWO niveau y na 2005 a haal 3 deelcertificaat. Factornan social,
entre otro mama y tata ausente, e impacto di divorcio di su mayornan y paralelo cu esaki un
systema deficiente di departamentonan social di gobierno a hunga un rol inmenso den con
Kinsasha a desaroya for di su niñez pa adolecencia y pa un hoben adulto. For di hoben Kinsasha
a traha y bai scol y for di hoben semper Kinsasha a sinti un inclinacion pa para pa husticia y
vocifera ora e tabata percibi algo como inhusto. Kinsasha tin cu admiti si cu den su hubentud no
ta semper e tabata tin e mihor dicernimento y sano huicio, pero a madura den esaki nan cu e aña
nan y experencia nan di bida.
Na 2005 despues di e set-back pa cu educacion academico y tambe e realisacion cu e direccion
den cual estudio academico lo a hiba Kinsasha y cu esaki no tabata unda su passion tabata e a
tuma e desicion di termina su trayecto di educacion academico y a matricula den e Estudio
Basico di Warda Costa di Antiyas Hulandes y Aruba (Kustwacht NA&A) cual Kinsasha a logra
termina y logra su Diploma y diferente certificado ariba tereno maritimo, seguridad y ariba
tereno di renforsa leynan di nos pais. Pa 5 aña Kinsasha a sirbi su pais ariba lama den e funcion
di cuidado di nos costanan y na 2010 su contract a termina. Den e mesun periodo di 5 aña aki
Kinsasha a casa, bira mama di dos yiu muhe, kende nan ta Kinsasha su ‘driving force’ y tambe
despues di un poco menos cu 5 aña di matrimonio a pasa door di su propio divorcio. Na 2012
Kinsasha a solicita y logra un bes mas funciona ariba e tereno di husticia, cual tereno Kinsasha ta
sumamente apaciona di dje. Te cu presente Kinsasha ta funciona como beveiligings
medewerkster ariba transporte di detenido, cual departamento ta resorta bou di Cuerpo Especial
Arubano y ta uno di apoyo pa entre otro, Cuerpo Policial, KIA y Corte di Husticia.
E experencia nan personal di Kinsasha den su niñez y adolecencia y e experencia nan despues
den su bida adulto di a encontra su mes relativamente hoben (25 aña) cu dos yiu chikito, pasando
den un divorcio, instabilidad di empleo, instabilidad financiero y un circulo hopi chikito di sosten
Kinsasha a realisa con deficiente e systema social di nos pais ta. Kinsasha su perseverancia,
abilidadnan diverso y e hecho cu Kinsasha ta un persona di caracter fuerte y determina, combina
cu e dicha di por a ricibi ayudo y sosten den manera practico di famia y amistades a hasi cu a
pasa e periodo dificil aki di su bida. Apesar cu e temporada nan mas dificil ja a pasa Kinsasha ta
reconose y admiti cu ta mama soltera ta un tarea sumamente dificil y cu e situacion precario di e
desaroyonan social ariba nos pais ta hasi cu e peso aki no ta bira mas lihe.
Despues di su propio experencia nan Kinsasha mas y mas den e ramo di su profeshon a cuminsa
experencia efectonan di e impacto di e negligencia pa desaroyo social di parti di gobierno nan
durante e ultimo 16 aña nan. En berdad e experencia a primera mano ta e criminalidad cu a
mustra di a subi. Pero na mes momento eherciendo su trabou Kinsasha a bin realisa y compronde
cu e raiz di e problemanan social den nos pais, cual entre otro criminalidad, ta e falta di desaroyo
social di nos pais.
Kinsasha ta kere cu mester bin un cambio total, un cambio total di gobernacion, for di uno cu un
vision limita sin bista ariba e futuro y cu falta completo un enfoke ariba nos hendenan pa uno cu
tin nos hendenan central y cu ta trese desaroyo ariba e areanan cu realmente ta brinda nos
hendenan un futuro prospero. Mester bin un cambio completo den alocacion di poder, no for di
un gobierno pa otro gobierno, pero for di gobierno pa e pueblo cual ta wordo representa den
Parlamento di Aruba. Mester sanea e funcionamento interno di nos organo di mas halto di nos
pais pa asina e pueblo su voz en berdad resona den Parlamento. Y esaki por wordo sanea door di
percura cu Parlamento nunca mas ta un extension di e gobierno y cu esaki en berdad ta eherce su
funcion di controla e gobierno y vanguardia e bienestar di nos pais y segura nos futuro y futuro
di nos yiu nan.
Esaki ta e motibo pa cual Kinsasha a tuma e paso y lanza su mes como candidato politico. Pa por
primeramente juda educa nos hendenan ariba e importancia di cambio y pakiko esaki ta
importante y necesario pa nan mes y pa primordialmente TA e cambio cu nos pais tin mester y ta
merece. Kinsasha a tuma e challenge aki reconosiendo cu e cambionan ta grandi y cu e
cambionan ta hopi, pero determina pa trese esakinan na realse.
Kinsasha ta convenci cu ta imposibel trese cambio ora bo ta parti di e seno cu tabata y ta e
problema. Pesey Kinsasha a postula su mes cu partido ReD democratico cu ta para pa e mesun
ideologianan y cambionan pa cual Kinsasha tambe ta para pe, cambionan cu nos pais tin mester y
ta merece. Pa tin gobernantenan y representantenan di pueblo cu ta integro y cu realmente tin e
bienestar di nos pais, nos hendenan na pecho. Pesey Kinsasha su apelacion ta pa e pais ta critico
y conciente pa ken ta deposita nan voto. Mas aun Kinsasha ta apela fuerte na esnan di su
generacion (Millennials) y e generacion cu ta sigi nos (Centennials) cual Kinsasha ta convenci cu
TA e generashon di cambio, pa ta spierto y reconose ora cu e partidonan cu a bin ta e problema
pa 16 aña largo ta husa un persona di nos propio generacion cu cual bo por identifica bo mes
miho cune pa manipulabo. E realidad ta cu cualkier voto deposita pa un di e fellow millennials
nan aki ta un voto deposita pa e mesun tipo di maneho cu nos a bin ta experencia e ultimo 16 aña
nan y tambe cualkier maneho ‘nobo’ cu a flui for di den cualkier di e seno nan aki. Manehonan
sin vision, sin diversificacion, sin e hendenan central, manehonan corrupto cu a benificia famia,
amistades y nan mes a costo di e bienestar di nos pais.
Aruba tin mester y merece cambio REAL y duradero! Esaki ta e tempo pa escogencia! NOS ta e
generacion di camb
Biografia di Kinsasha van der Bliek, candidato riba lista di RED
Esaki ta Kinsasha van der Bliek (ReD); un biografia


text:
San Nicolas – Den careda di 6or di mainta centrale post a haya un melding cu lo tin un persona cu no ta duna señal di bida. Momento cu autoridad a yega na e sitio, en berdad a topa cu un hende homber, di inicial R.T., cu no ta dunando señal di bida. Informacion ricibi ta cu e persona aki a wordo tira algun biaha y a consequencia a fayece.
E siguiente ta e relato oficial di KPA:
“06.29 melding a drenta via Centrale Post cu na un adres Sero Largoweg un persona masculino a wordo encontra cu no ta duna senjal di bida. Ora cu patrouille a jega na e sitio a bin constata cu e tin perforashonan di bala. Na es momento aki patrouille San Nicolas, BFTO y recherche San Nicolas y demas autoridadnan ta na e sitio. Ainda nos no a identifica e persona. Kwalkier informashon cu por tin jama 100 of nos tiplijn 11141.”


text:
Drenta den e mundo di Anne Frank conta pa su ruman di criansa y amiga di infancia. Eva Schloss ta biaha desde London pa comparti su historia di triunfo y supervivencia, tolerancia y paz mundial cu e comunidad di Aruba. Esaki lo ta dia 1 di maart na Hilton Aruba Caribbean Resort & Casino – Grand Morris Lapidus Ballroom. Un oportunidad extremadamente unico!
Eva ta un trustee di Anne Frank Educational Trust, autor di tres buki y tema di e obra di James Still, “And Than They Came for Me: Remembering the World of Anne Frank.” Mescos cu su ruman di criansa, Eva a bay sconde na Hulanda te ora hunto cu su famia nan a wordo traiciona, captura y hiba na Auschwitz-Birkenau kamp.
Desde 1985, Eva Schloss ta dedica su mes na educacion riba e Holocausto y paz global. El a conta su experiencianan den tempo di guera den mas di mil charla. E obhetivo ta pa organisa un anochi inspirativo y educativo, cu ta priminti pa biba den e historia di Aruba den e añanan venidero. Educa e hobennan y promove paz mundial. Esaki ta un oportunidad unico pa scucha e historia poderoso di Eva.
Ticket ta obtenibel na Super Doit Center na Shaba y Citgo Boulevard. Prijs pa studiante ta AWG 15.00 y adulto ta AWG 20.00 te cu 20 di februari. Pa e seccion VIP ‘meet & greet’ Eva prome cu e evento y pa firma copia di e buki “Eva’s Story” ta AWG 180.00 pa ticket. E buki firma ta AWG 35.00


text:
E di dos edicion di FOCUS Digital di e aña aki ya por download gratis y asina disfruta di e revista mas gusta tanto pa su contenido como su estilo innovativo. E luna di februari tin dos portada, uno cu Jeon cu a caba di cumpli 30 aña y ta conta di e biahe musical for di Biggy pa e evolucion pa Jeon. E decision pa haci un cambio grandi cu su nomber artistico na 2011. Awo cu su 30 e lo por disfruta di e oportunidad pa sigui crea mas y sigui crece mas den su carera musical.
E luna di Amor tin un highlight importante den e revista di februari, cu e pactonan di amor celebra den 2020. E di dos portada ta cu Noritza Perez y Rothmar Coenraad, cu ta conta cu e dia cu nan a casa tabata asina special pa nan, cu cada bes nan ta wak e potretnan y corda riba e dia aki, cada bes nan ta desea, cu nan por ripiti e dia aki. Den e revista por haya tur e detayenan di e matrimonionan mas esplendido di 2020 y cada un cu nan bunita storia di amor: Anky & Arnaldo, Stacey & Roddery y Sharon & Jan. Un reportahe fotografico impactante di e fotografonan talentoso y profesional di Aruba.
Nos lo sigui elabora durante e siman aki riba e contenido di FOCUS Digital di februari, cu ta un experencia unico pa ‘browse’ y lesa e revista, cu tin su contenido di calidad manera semper. FOCUS Digital ta acesibel via Apple Store of Android Google Play Store, cu por download e aplicacion aki riba un smartphone of tablet.


text:
DRAMA RIBA LAMAN PEGA KU ARUBA.
BARCU VENEZOLANO DONJA MATHILDA KU A SALI FOR DI BONEIRU PA BAI ARUBA A SINK.
Djabierne anochi wardakosta ta hanja melding ku e barcu donja mathilda ku a sali Boneiru for di djaweps atardi laat no a yega Aruba.
Mesora a start un operashon di buskeda pero no a logra lokalisa e barcu.
Djasabra e tanker pacific meltem ta meldu ku nan tin un tripulante di un barcu ku lo a sink y ku tin 3 persona mas den laman pega ku nan kadena di anker.
Mesora wardakosta a manda helikopter y un cutter pa e sitio ku ta mas o menos na 5 miya zuid oost di Aruba.
A rescata e 3 nan ku tabata den laman , un di nan si su kondishon tabata kritiko ya ku ela wordu morde dor di tribon y a perde basta sanger.
E otro ku tabata bordo di e tanker ku a reskate tambe a wordu hiba Aruba.
Lamentablemente ora ku a yega hospital ku esun ku a wordu morde dor di tribon ela fayese.
Informashon ku nos ta dispone di dje ta indika ku un ola grandi lo mester a drenta e barcu donja mathilda djatras i di sorpresa esaki a pone ku e barcu a kuminsa sink rapido.
Abordo tabata tin 7 tripulante tur tabata venezolano.
2 di nan a bai fondo di laman ku e barcu nan no a logra sali na tempu i di e sinku nan ku a logra sali un di nan a muri a konsekuensha di e heridanan ku e tabata tin dor di e morde di tribon.
E kuater otro nan ta risibiendo tratamentu mediko na Aruba y algun di nan tabata den estado di shock.
Un kaso hopi lamentabel y tristu.
Djaweps e barcu aki tabata na Boneiru kargando kaha di whiskey pa bai Venezuela kune.
FORSA NA E FAMIA NAN.
FUENTE: AIMED AYUBI.
NOTISIA KU BO POR KONFIA.


text:
ROTTERDAM – “Nos a nase na Kòrsou, pero pa nos bai biba ei awor nos mester pidi un pèrmit di estadia. No ta straño?
Maiky i Zoila Maduro ke muda pa Kòrsou ku nan famia. E pareha tin reumatismo i otro keho di salú ku ta hasi bida na Hulanda pisá. Pero pa nan remigrá ta mas kompliká ku nan a kere.
“Komo ku nos mayornan no a nase na Kòrsou, nos mester pidi un pèrmit di estadia i trabou”, mama Maduro a deskubrí. Riba su computer den e bario Charlois na Rotterdam e ta buska mas tantu informashon posibel tokante e remigrashon pendiente. Pida pida ta deskubrí tur parti di e pùzel. “Nos yunan, Rosaly i Rushwin, a nase na Hulanda, ke men pa nan tin un otro prosedura na vigor.” Tata Maduro: “Ta manera bo “no tin derecho” riba bo isla. Mi a nase na Kòrsou, mi mama a nase na Aruba i mi tata na Cuba. Pero mi no por yega niun kaminda asina numa.”
Prosedura
Yu di Kòrsou na Hulanda ku ke bai nan isla bèk ta haña nan ku yen di prosedura, tin be hopi kompliká. Espesialmente si nan mayornan òf nan yunan no a nase na Kòrsou. Den kaso di remigrashon tin mas kos di hasi ku solamente inskribí den registro sivil na Kranshi. E ofisina di migrashon Na Kaminda a ripará ku tin hopi hende ku no sa kua kaminda nan mester kana pa loke ta prosedura di remigrashon. E ofisina pa un pago ta regla asuntunan práktiko i formal.
Langereis ta un di esnan ku a tuma e inisiativo. “Hopi yu di Kòrsou ta kere ku nan por djis yega inskribí na Kranshi i ku esei ta sufisiente, pero hopi biaha esaki no ta e kaso. Sigur si ta trata di yu ku a nase na Hulanda, òf si por lo ménos un di e mayornan di e migrante no a nase na Kòrsou, tin otro prosedura na vigor.”
P’esei famia Maduro ta tuma nan tempu pa regla nan asuntunan trankilamente, di nan pèrmit di estadia te ku e mandamentu di nan kosnan. “Di hende ku nos konosé nos ta tende ku tin be ta saka hende for di Kòrsou pasobra nan no a regla nan papelnan na drechi. Nos ke chèk tur kos bon.” Entretantu poko poko nan ta soña chikí chikí ku nan bida nobo na Kòrsou. “Ménos doló, temperatura agradabel i un bida mas relahá ku poko menos prekupashon.”
Salimentu
E eskoho pa sali for d Hulanda no ta masha difísil. “Akinan nuebe luna pa aña nos ta sintá paden”, tata Maduro ta bisa. “Pa motibu di nos salú nos no por traha mas. I Hulanda a bira karu. Nos tin hopi gastu pa keinta kas, pasobra den friu nos tin hopi molèster di nos reumatismo. Nos no por paga esaki. Nos no por kontribuí nada mas na Hulanda, ke men mihó nos bai biba aya.”
E motibunan di famia Maduro pa bai biba Kòrsou bèk no ta úniko. Ministerio di Desaroyo Sosial resientemente a laga hasi un investigashon di e faktornan di migrashon ku ta influenshá un eventual regreso pa Kòrsou. Por lesa esaki den e rapòrt Ayó òf te aweró. E klima i e estilo di bida riba e isla pa hopi hende ta hunga un ròl den remigrashon.
Eksperiensha nobo
Famia Maduro no sa ainda kon nan bida na Kòrsou lo bira. “Nos a biba einan un temporada masha kòrtiku komo mucha, ke men bon mirá ta un eksperiensha nobo”, segun mama Maduro. Pero tin sufisiente plan: tata ta kontemplá di kumpra un mashin grandi di traha pan i yu muhé Rosaly ta dispuesto di gana poko plaka ku su kushinamentu. Pa Rushwin ku ta mentalmente desabilitá di tur manera e isla ta ofresé mas oportunidat pa e por pasa tempu pafó dushi di dje.
Outor: Jamila Baaziz


text:
AMBTENAARNAN NO MESTER ENTREGA MAS DI 12.6%
“Aworakinan nos ta hasta mirando riba ki termino e ambtenaar por entrega menos”
Den su decalaracionnan riba e di 4 dia di reunion cu stakeholders, Prome Minister Evelyn Wever-Croes a elabora riba e reunionnan cu sindicatonan. Gobierno a duna un presentacion di loke ta inclui den e landspakket y loke ta trata e posicion di ambtenaar. A duna un splicacion amplio di full e timeline y kico tur a wordo palabra. E sindicatonan tabata tin algun pregunta cu a logra contesta di biaha.
“Aworaki tin estudionan ta wordo haci pa mira kico ta e miho cambionan cu a wordo proponi pa tin mas eficiencia den e aprato gubernamental. Kiermeen nos no ta na un punto ainda na unda decisionnan a wordo of ta wordo tuma. Nos ta den e fase di studia y ora esaki ta cla y e resultadonan ta conoci e ora nos lo sinta bek cu sindicatonan pa asina tur empleado ta representa den esaki”, Prome Minister a duna di conoce.
Sindicatonan a puntra si ta berdad ambtenaarnan mester bay entrega mas di 12.6%. E contesta ta NO, Prome Minister a enfatisa. “Aworakinan nos ta hasta mirando riba ki termino e ambtenaar por entrega menos. Pues poco poco duna e ambtenaar mas placa bek”.
Riba e tema si ta berdad a keda dicidi cu e edad di pensioen a bira 66 aña, Prome Minister a indica cu esaki tampoco ta e caso. Pa Aruba e edad di pensioen ta yega 65 aña na aña 2024. Esaki at un decision y ley cu e gabinete anterior bou sr. Mike Eman a pasa na 2014 cu den 10 aña lo hisa e edad di pensioen. Esey ta e unico cos cu tin awor. Den cuadro di landspakket a keda acorda cu lo bay haci un investigacion otro aña con fuerte e fondo di pensioen ta. Ora esaki ta cla e ora lo bay papia kico mester haci pa e fondo ta fuerte. Por haci hopi cos berdad pa haci e fondo mas fuerte y un di nan lo ta pa hisa e edad di pensioen.
Un otro pregunta cu sindicatonan tawata tin ta si ta berdad cu ya tur cos a wordo dicidi caba y empleadonan no tabata tin nada di bisa. Prome Minister riba e pregunta aki a enfatisa cunada a wordo dicidi pa loke ta trata empleadonan publico. Aworaki apenas tin e inventarisacionnan, e estudionan ta tumando luga.
“Nos a palabra cu sindicatonan cu asina un di e estudionan ta cla, nan ta e promenan pa hañe pa asina nos por sinta na mesa y dialoga over esaki tambe pa nos yega na e miho resultado posibel”, Prome Minister Evelyn Wever-Croes a duna di conoce.


text:
“Esaki ta prijs di likidacion,” Russ Dallen ta splica, cu ta socio di e firma di intermediacion financiero Caracas Capital Markets. “Esaki ta e tipo di operacion cu un persona ta realisa ora e sa cu finalmente e no ta bay paga su debenan, manera ora bo ta na punto di declara bancarota, pero un poco prome cu esey bo ta sali pa cumpra tur sorto di cos, cargando tur bo tarhetanan di credito te maximo.”
E bononan al portador, cu en esencia ta permiti un persona transporta $5,000 miyon anonimamente den un maletin, ta un instrumento actualmente mira masha poco biaha den mercadonan financiero, despues cu a descontinua nan na Merca y otros paisnan pasobra el a converti su mes den e instrumento perfecto pa labamento di placa y evasion fiscal.
E mmiho referencia conoci di e instrumentonan aki kizas tae bononan al portador Nakatomi, menciona den e pelicula “Hard to Kill’ cu Bruce Willis, unda e bandido, Hans Gruber, a spera di por scapa comodamente cu $640 miyon den un maleta.
“No por transporta $5,000 miyon den un maletin na biyete di $100,” Dallen a comenta. “Esaki ta e instrumento perfecto pa terorista di ficcion y, aparentemente tambe, pa e regimen Venezolano.”
E informacion disponible den mercado encuanto e emision priva di e bononan al portador pa e nacion ta scars, pero un di e datonan cu a duna di conoce a yama atencion di Dallen.
“Esaki ta e prome bono cu ta bisa cu Venezuela no mester ta un pais miembro di Fondo Monetario Internacional, y cu esey, riba su mes, no ta un evento di default,” e experto financiero acomenta, citando e informacion cu a aparece den e sistema di Bloomberg.
https://www.bondia24.com/venezuela-den-rumbo-di-grecia-buscando-placa/


text:
Mucha den tempu di katibu ‘Relevá pasado pa kobra forsa’
Seri di Herensia Kultural
For di 1e yüli te ku 26 novèmber 2006 lo por mira na Lanthùis Santa Martha Grandi, Soto e eksposishon ‘Herensia di Sklabitut’.
A base di temanan manera bida di plantashi, kastigu i opreshon venerashon di antepasadonan, sobrebibensia i kobra forsa ta duna un bista riba historia i herensia di sklabitut na Antia, Sürnam i e ròl di Hulanda. Den e kuadro aki NAAM ta publiká informashon nobo riba e no masha herensia investigá, manera e kontribushon aki di antropólogo Rose Mary Allen, ku aktualmente ta pone su último toke na su tésis mayor yama Towards a social history of the Afro-Caraçaoan population, 1863-1917.
Un hende ku ke studia e desaroyo históriko di mucha katibu na Kòrsou lo tin difikultat di haña material riba e grupo aki. Mayoria bahia fuentenan skibí ta hasi poko menshon di e bida sosial di mucha katibu. En general historiografia a neglishá mucha i tambe no a duna sufisiente atenshon na bida sosial di esnan sklavisá. Mas i mas aktualmente ta usa otro fuente, manera esun oral pa studia bida sosial di esnan sklavisá, entre otro esun di mucha katibu tambe. Pa Kòrsou esaki ta nifiká entre otro hasi uso di e trabou di Pader Paul Brenneker, Elis Juliana i otronan.
Un aspekto di e bida sosial di muchanan katibu ku ta bale la pena studia ta e relashon sosial ku nan por desaroyá ku nan mama, pero in partikular ku nan tata, siendo ku nan tabata sklavisá.Meskos ku tabata e kaso ku adultonan, mucha katibu tambe tabata opheto di lei. Ke men ku nan no tabatin ningun derecho i na edat mashá hóben kaba tabata pone nan traha sierto trabou. Yunan nasí di katibu, tabata pertenesé na doño di e mama-katibu. Esaki tabata konta meskos tambe si e tata tabata un hòmber liber. Pa motibunan práktiko tabata permití e mama-katibu kuida su yu durante e promé seis añanan di e mucha. Despues por a bende e muchanan akí sin pèrmit di nan mama òf nan tata. Ta di komprondé ku mester tabata basta duru pa e mama- i tatanan. E kolekshon ‘Zikinzá’ di Pader Paul Brenneker i Elis Juliana ta kontené vários kantika di mamanan ku den un estado di impotensia desesperante a kanta di e separashon akí. Hulia Jechi Isberto, nasí na 1881, a tende e siguiente kantika tempu e tabata mucha chikitu na un di e plantashinan di e isla akí. Ta trata di un mama ku a roga shon pa no kastig’é lag’é den un bashí, pasobra e tabatin miedu ku lo e no mira su yunan nunka mas. El a preferá pa shon bend’é pareu ku su yunan.
O Beilo, ma mi ta mama di ocho yu
O Beilo Shonnan, bendemi, bende mi yu
O Beilo, ma mi ta mama di ocho yu
Ooh, Beilo, maar ik ben moeder van acht kinderen
Ooh Beilo, meester, verkoop mij, vekoop mijn kinderen
Ooh Beilo, maar ik ben moeder van acht kinderen.
Ta te na 1839 a bini un lei ku ta prohibí separá mama for di un yu di ménos ku diesdos aña. No opstante e prohibishon, a sigui separá mama for di nan yu, manera por dedusí di e siguiente fragmento di un entrevista ku mi a tene ku Ma Tuda di Westpunt, nasí na 1881. Su tata tabata traha komo mucha hòmber katibu pa un dòkter na Punda.
R.A.: Kuantu aña papa tabatin ora el a muri na 1921?
G.A.: Mi no sa. E tempunan ei hende no tabata sa kuantu aña nan tin. E tabata bisa ku el a nase durante tem’ di katibu.
Tempu e tabata chikitu un dòkter a bin pidi doño di plantashi un yu di katibu. E dòkter tabatin mester di un hende pa limpia su ofisina. E doño di katibu a pidi mi wela, mama di mi tata, pa laga mi tata bai. Mi wela a yora, bisa: ‘Si e bai, mi ta pèrd’é.’ E doño di: ‘Nò, e dòkter ta sòru bon p’e. Ta dòkter e ta.’ Mi tata tabata un mucha e tempu ei, e no tabata bai skol ainda, ni lès di katisashi.
Tabata animá hòmbernan katibu pa nan traha tantu yu ku nan tabata por serka vários muhé, pasobra tòg nan no tabatin di preokupá ku kuido di e yunan. Esaki no ta nifiká ku no tabatin tambe relashon amoroso i kariñoso entre yunan di katibu i nan tata. Tin kaso konosí di tatanan liber ku a kumpra libertat di nan yunan. Doñonan di katibu tambe a engendrá yu serka katibu muhé, ku no semper a risibí pèrkurashon di nan tata. Sin embargo, muchanan nasí di sorto di relashonnan asina tabatin, pa motibu di nan koló mas kla, mas tantu i mihó oportunidat sosial. Nan tabatin mas oportunidat tambe pa deklará nan hende liber. Den un sosiedat kaminda tabata apresiá hende segun e “koló” (koló di kueru kla) i “bon kabei”(kabei las) ku nan tin, muchanan asina tabatin mayor bentaha. Muchanan asina tabata kumpli mihó ku e norma di imágen somátiko apresiá den e komunidat akí, ku un mucha “pretu mahos”.
Ta klaro ku e desaroyonan ku a tuma lugá den nos komunidatnan tin nan efekto riba e situashonnan sosial di e muchanan i di igual manera nan ta determiná tambe e echo di ta mucha den e komunidatnan ei. P’esei mester bini mas investigashon ku ta studia e desaroyonan sosial di muchanan den tempu di sklabitut. Atenshon spesial tin di pone riba e prosesonan di sosialisashon ku ta tuma lugá den e periodo ei.
Fuentenan
Brenneker/Juliana, Zikinzá- collectie, den Nationaal Archief
Renkema, W. E., Het Curaçaose Plantagebedrijf in de negentiende eeuw. De Walburg Pers ,1981.
Römer-Kenepa, Nolda ‘Vrouwenleven op Curaçao; Laat achttiende eeuw en vroeg negentiende eeuw.’ Hoofdvakskriptie “nieuwe tijd”. Amsterdam, 1980.
Teksto: Rose Mary Allen. Illustratie: danki na Biblioteka Públiko.


text:
28 di aprel
28 di aprel ta e di 118 dia di aña (119 den un schrikkeljaar) riba e kalènder gregoriano. Ta resta 247 dia pa sera e aña.
A sosode[editá | editá fuente]
- 1887 - Na Fransia ta realisá e prome kareda di auto den historia.
- 1945 - Miembronan di e resistensia italiano ta mata Benito Mussolini i su amante Clara Petacci, ora nan a trata di hui di e pais.
- 1958 - Ta elevá e vikariato katóliko di Antias Hulandes ku sede na Willemstad, Kòrsou na obispado; e misa di Santisimo Rosario den bario di Pietermaai ta asumi e status di katedral.
- 2017 - Ta tene elekshonnan intermedio pa parlamento di Kòrsou.
A nase[editá | editá fuente]
- 1950 - Willie Colon, trombonista i kantante puertorikeño
- 1994 - Penélope Cruz, aktris spañó
- 1982 - Stefano Seedorf, futbolista hulandes
A fayese[editá | editá fuente]
- 1945 - Benito Mussolini (61), diktador italiano


text:
Resumen di Famia (Familie overzicht)
Un peticion pa un resumen di famia por wordo haci na e Seccion di Servicio di ANA.
Un resumen di famia ta ensera: informacion manera un buki di matrimonio (trouwboekje) (pero mas detaya) p.e. informacion di pareha, mayornan y yiunan (nomber di famia, nomber di persona, fecha di nacemento, lugar di nacemento, fecha di casamento, fecha di fayecimento, nomber di yiunan, fecha di nacemento y fayecimento di yiunan ect.)
Kico pa trece
- Identificacion valido (p.e. paspoort, carchi ID, rijbewijs)
- Buki di casamento (Trouwboekje) (si tin esaki)
- Informacion di famia (p.e. nomber completo y corecto, fecha di nacemento, fecha di fayecimento)
Costonan
Depende di informacion cu ser haya ta stipula un prijs.
Duracion
1 – 2 siman (depende di grandura di famia)


text:
Entrante diaranson 9 juni 2021 Polis: Reglanan di maneho y prevencion na Gate nr.5 y Welcome Plaza
Reglanan di operacion y prevencion pa Tours: - Tur pasahero mester uza tapaboca (mondkapje) - Mester tin handsanatizer abordo di e vehiculo - Si por tene un lista di nomber di e pasaheronan y di cua barco nan a baha di dje - Tuma tur medidanan di prevencion Reglanan di operacion y prevencion Tour Operators : - Tur tour operator mester uza nan tapaboca (mondkapje) - Mester tuma 1.5 meter di distancia for otro - No por causa ningun tipo di aglomeracion di hende - 5 tour operator so lo wordo tolera cada banda di gate nr. 5. (10 tour guide) cada biaha un e next in line lo tuma su lugar. E otronan tin cu warda nan turno den nan vehiculo - Mester para na lugar asigna cu lo wordo marca. (distanciamento social) Regreso for di e tours : - Regreso di tours tambe mester sosode na e drop off zone (parkeer haven diamonds international) pero den un manera responsabel pa evita aglomeracion di e pasaheronan. Rental operators: - Tur rental operators lo opera otro banda di caminda dus den e Welcome Plaza - Solamente un personal pa compania - Mester uza tapaboca (mondkapje) - Mester tuma distancia di 1.5 meter for di otro (distanciamento social) - si por sanitize e vehiculonan prome y despues di wordo entrega Taxi: - Tur Taxista mester uza nan tapaboca (mondkapje) - Mester tin handsanatizer abordo di e vehiculo - No por causa ningun tipo di aglomeracion di hende - Taxinan lo opera for di nan taxi stand dilanti di Welcome Plaza - Pickup y drop off lo sosode na e dicho taxi stand - E taxi stand aki ta exclusivamente pa taxistanan - No por parkeer ningun vehiculo cu no ta taxi y tampoco por carga ni descarga carga na e dicho stand. - Unico exepcion cu lo tolera un taxista subi e Welcome Plaza si nan tin pasahero cu asistencia special (p.e. handicap) y lo mester drop off na e drop off zone indica. (parkeer haven Diamonds International) Cuerpo Polcial Aruba ta spera di por a informa tur hende debidamente di e reglanan operacional y di prevencion. Tambe KPA ta gradici tur partnersnan envolvi pa e colaboracion y participacion den esaki.


text:
ORANJESTAD – ‘Suerte’ e promé minister di Aruba ta yama e echo ku Aruba riba so mes a sa di haña sèn atrobe, pa sin sosten di Hulanda por paga su fakturanan na sèptèmber i òktober.
“Naturalmente fia serka Hulanda ta kumbiní mas na 0 porshento di interes. Pero si nan no ke yuda nos, nos ta yuda nos mes. I e bon notisia ta ku awor nos por yuda nos mes”, promé minister Evelyn Wever-Croes ta bisa.
E negosiashonnan entre Aruba i Hulanda tokante e kondishonnan pa e di tres fiansa di corona di 204 mion florin (kasi 96 mion euro) ta pegá for di yüni. Aruba tabatin mester di e sèn urgentemente pa por kubri yüli, ougùstùs, i sèptèmber komo konsekuensha di e krísis di corona.
Na ougùstùs di repente tòg e isla tabatin sèn pa nan mes paga. Despues kuminsamentu di sèptèmber promé minister a bisa ku tin sufisiente atrobe pa por lora te mitar di e luna aki, i e ora ei sí lo el a kaba. P’esei e promé minister a deskribíeE negosiashonnan ku Hulanda komo ‘Hulanda ku un pistol kontra di nos kabes’.
Pero tòg atrobe e isla a haña un ‘porta’, Wever-Croes ta bisa awor. E detayenan lo a bira konosí pa mas lat riba 15 di sèptèmber. Minister di Finansa Xiomara Maduro sinembargo ta bisa: ”Ainda nos no ta kla, mester kaba e proseso promé ku por hasi e detayenan públiko.” (Update: 16 di sèptèmber gobièrnu ta anunsià ku Banko Sentral di Aruba lo emití un fiansa di bono di 168 mion florin (kasi 79 mion euro) na un interes di 5,3% i pa un periodo di 7 aña)
‘Mi ta spera ku nos mes por sigui haña sèn’ -promé minister Evelyn Wever-Croes
E fiansanan aki en todo kaso ta sòru pa e isla haña su mes mas tantu den debe. Espesialmente pasobra nan ta mas karu ku e fiansanan ku Hulanda ta duna. Pero ainda Aruba no por bai di akuerdo ku e kondishonnan di e fiansanan di Hulanda.
Riba e pregunta ku ta ki sorto di seña Aruba ta duna ku esaki Wever-Croes ta bisa: “Mi ta spera ku nos mes por keda haña sèn. Ta asina ku nos tin suerte i kisas no por keda haña suerte. Pero no ta masha responsabel, huisioso pa bai solamente pa suerte.
Aruba ta bisa ku kon ku bai bini nan tin un ‘buraku’ di 136 mion florin (kasi 64 mion euro) e aña aki ku nan mester haña sèn p’e. Esaki pasobra Hulanda ta laga e di tres término di fiansa di corona drenta na vigor te ora ku e isla bai di akuerdo ku e kondishonnan.


text:
AMERSFOORT – Generalmente studiante di Karibe no ta buska ayudo sikológiko, miéntras ku hopi bia nan mester di dje si. Esaki Jean-Marie Molina, pedagogo i dosente di éksito di estudio na Hogeschool di Rotterdam ta konkluí.
Diariamente Molina ta guia studiante na Hulanda ku retraso den nan estudio ora di kaba e estudio. Entre nan tin studiante karibense tambe, pero nan hopi bia no ta kontentu ku ayudo sikológiko segun Molina.
‘Ata bo den bo kamber chikí den friu sin amigu ni famia’
Thaisja Suart (25) sa tur kos di esaki. Ora na 2013 el a muda di Kòrsou pa Hulanda pa studia, el a haña un burn-out i el a kai den un depreshon profundo.
Door Natasja Gibbs
Thaisja su relato segun Molina no ta un eksepshon. “Hopi bia mi ta mira un presensia haltu di depreshon serka studiante di Karibe, ku mayoria bia ta liá na heimwe”, e pedagogo ta konta.
“Ta eduká nos muchanan karibense den un ambiente sosial i djei na ta bini Hulanda kaminda nan no tin kasi niun hende. Hopi studiante e ora ei ta kai den un ‘dep’. Espesialmente si bo tabata sensitivo kaba pa depreshon un situashon asina ta traha manera un katalisadó.”
‘Hopi bia ta hasi bofon di enfermedat síkiko i ta konsider’é kos di makaku’
Ku òf sin ret sosial: studiante karibense bon mirá no ta atmití dje fásil ei ku nan ta sufri di keho síkiko. “Nos hendenan karibense ta sali for di ambiente hopi religioso”, Molina ta splika, e mes tin su ‘roots’ na Sint Eustatius. Ta duna splikashon pa enfermedat síkiko manera ‘oyada’, ‘e pikánan di e antepasadonan’, òf bo ta poseé.”
Pero no ta falta di religion so segun Molina: “Ta espesialmente e manera ku mayornan, amigunan i famianan ta reakshoná riba keho di depreshon. Hopi bia ta hari enfermedat síkiko, òf ta yama nan ko’i makaku òf flohera. Regularmente tambe mi ta tende: B’a bini Hulanda i mésora bo ta tuma e enfermedatnan ofer di hende blanku ku nan sikiaternan.
‘Studiante karibense mester ta ménos duru kontra otro’
Molina ta sostené e inisiativa di Thaisja pa konta e dosentenan hulandes kiko a yud’é durante di su depreshon. Pero Molina ta mira un tarea mas grandi den komunidat karibense mes. Mayornan karibense, dosente i espesialmente studiante nan ku nan mester para mas habrí pa otro su vulnerabilidat i papia ofer di esaki.”
Pero e studiantenan karibense mes segun Molina mester ta ‘menos duru kontra otro’ i tuma mas inisiativa pa sera amistat pafó di ‘nan mes hendenan’. “Mi ta ripará tambe ku tiki studiante karibense di nan mes ta hasi uso di e fasilidatnan na skol i ta bishita dekano òf sikólogo di skol. Esei ta piká pasobra bon mirá leu fo’i kas asina ta nèt e ora ei nan mester di e yudansa ei mas tantu.


text:
Abuso ta pa bida largo
Oranjestad, Aruba - Abuso di menor ta un taboo y un problema grandi ainda na Aruba. Datos nan cu Sociaal Crisis Plan a acumula ta indica cu 66% di casonan di delito contra menor ta caso di abuso sexual bou di 16 aña. Caminda 52% di caso nan denuncia ta indica cu e abusador ta un famia of conoci di e menor! E datos nan aki por pone bo haya rabia, pero e ta e realidad cu hopi mucha y hoben ta biba cu ne. Abo por yuda combati e problema grandi di abuso di menor. Pero con?
No ignora e problema!
Abuso di mucha tin efectonan directo y indirecto riba un victima y ta causa heridanan pa bida largo. E unico forma pa sinja biba cu e dolor aki ta pa ricibi ayudo profesional for di e momento cu e abuso tuma luga. Un victima cu no ricibi e ayudo profesional ta keda cu e trauma cu consecuencia grave di haya problema cu salud mental, intento di suicidio, malesa cronico manera diabetes of obesitas, adiccion di alcohol y droga, problema cu maternidad por ehempel embaraso hubenil y tambe complicacionnan cu embaraso. Abuso di mucha ta algo serio y por pasa tur caminda, den tur skina y den tur cas di famia. Pesey no ignora e problema, pero actua y busca ayudo.
Preveni abuso di mucha
Prevencion di abuso di mucha ta cuminsa na cas. Dicon? Paso 2 di cada 3 mucha cu ta wordo abusa, e abusador ta sea un famia of un conoci di cas. A bira tempo pa actua contra abuso di mucha y esaki ta cuminsa unabes cu nos realisa cu e problema ta cuminsa mayoria bes (80%) den famia. Tambe nos tin cu realisa cu e abuso ta causa trauma cu ta afecta un victima pa bida largo. Con nos por preveni abuso di mucha? E conscientisacion di kico ta abuso di mucha y con pa reconoce esaki ta keda crucial pa tur menor, mayor, cuidado di mucha y profesional cu ta forma parti di e bida di un menor, pa preveni cu e abuso por sosode na prome luga. Mas alerto nos muchanan ta y nos como adulto, mas nos por proteha nos muchanan y hobennan di abusadonan di mucha.
Sea alerta! Busca ayudo
Ora ta trata di abuso di mucha, tin diferente instancia cu ta traha pa combati e problema aki den nos comunidad. Pero e ta importante pa busca ayudo na e luga corecto. Nos ta inclui un lista:
Pa conseho ora tin sospecho di abuso di menor yama Bureau SosteneMi na 5881010.
Pa conseho pa famia y lantamento di mucha y hoben yama Centro pa Hoben y Famia na 5281200.
Pa informacion tocante sexualidad y prevencion yama Famia Planea Aruba na 5889591
Pa ayudo cu violencia domestico yama FHMD Fundacion pa Hende Muhe den Dificultad na 5671670.
Pa ayudo psicologico y problema mental yama Respaldo na 2815000.
Pa informacion tocante addicion di droga y alcohol yama Fada Aruba na 5832999.
Si bo a experiencia abuso di menor actua mesora y yama 100 of haci denuncia na polis!
Sociaal Crisis Plan desde fin di 2018 ta trahando cu mas di 20 socio den sector: salud, hudicial, enseñansa y social. Sociaal Crisis Plan ta traha riba 4 spoor: preventivo, curativo, represivo y grupo special cu un solo meta pa mehora e sistema nacional di proteccion di nos mucha y hobennan.